               IL-KUMMISSJONI EWROPEA
            Brussell, 15.10.2021
            COM(2021) 635 final
            2021/0329(NLE)

            Proposta għal
            DEĊIŻJONI TAL-KUNSILL
            dwar il-pożizzjoni li għandha tiġi adottata f’isem l-Unjoni Ewropea, fi ħdan il-Kumitat Konġunt taż-ŻEE rigward emenda għall-Protokoll 31 dwar il-kooperazzjoni f’oqsma speċifiċi li ma jagħmlux parti mill-erba’ libertajiet u l-Protokoll 37 li fih il-lista prevista fl-Artikolu 101 tal-Ftehim ŻEE(Programm Spazjali tal-Unjoni)
            (Test b’rilevanza għaż-ŻEE)

               MEMORANDUM TA’ SPJEGAZZJONI

               1.Suġġett tal-proposta

               Din il-proposta tikkonċerna d-deċiżjoni li tistabbilixxi l-pożizzjoni li għandha tiġi adottata, f’isem l-Unjoni fil-Kumitat Konġunt taż-ŻEE b’rabta mal-adozzjoni prevista tad-Deċiżjoni tal-Kumitat Konġunt dwar l-emendi tal-Protokoll 31 (dwar il-kooperazzjoni f’oqsma speċifiċi li ma jagħmlux parti mill-erba’ libertajiet) u L-protokoll 37 (li fih il-lista prevista fl-Artikolu 101) tal-Ftehim ŻEE

               2.Kuntest tal-proposta

               2.1.Il-Ftehim dwar iż-ŻEE

               Il-Ftehim dwar iż-Żona Ekonomika Ewropea (“il-Ftehim dwar iż-ŻEE”) jiggarantixxi drittijiet u obbligi ugwali fis-Suq Intern għaċ-ċittadini u l-operaturi ekonomiċi fiż-ŻEE. Jipprevedi l-inklużjoni ta’ leġiżlazzjoni tal-UE li tkopri l-erba’ libertajiet fit-30 Stat taż-ŻEE li jinkludu l-Istati Membri tal-UE, in-Norveġja, l-Iżlanda u l-Liechtenstein. Barra minn hekk, il-Ftehim dwar iż-ŻEE jkopri l-kooperazzjoni f’oqsma importanti oħra bħar-riċerka u l-iżvilupp, l-edukazzjoni, il-politika soċjali, l-ambjent, il-protezzjoni tal-konsumatur, it-turiżmu u l-kultura, li kollettivament huma magħrufa bħala politiki “ta’ appoġġ u orizzontali”. Il-Ftehim daħal fis-seħħ fl-1 ta’ Jannar 1994. L-Unjoni Ewropea, flimkien mal-Istati Membri tagħha, hija parti għall-Ftehim.

               2.2.Il-Kumitat Konġunt taż-ŻEE

               Il-Kumitat Konġunt taż-ŻEE huwa responsabbli għall-ġestjoni tal-Ftehim dwar iż-ŻEE. Huwa forum għall-iskambju ta’ fehmiet marbuta mal-funzjonament tal-Ftehim ŻEE. Id-deċiżjonijiet tagħha jittieħdu permezz ta’ kunsens. F’konformità mat-Trattat ta’ Lisbona, ir-responsabbiltà għall-koordinazzjoni tal-kwistjonijiet taż-ŻEE fuq in-naħa tal-UE hija tas-Servizz Ewropew għall-Azzjoni Esterna.

               2.3.L-att previst tal-Kumitat Konġunt taż-ŻEE

               Il-Kumitat Konġunt taż-ŻEE huwa mistenni jadotta d-Deċiżjoni tal-Kumitat Konġunt taż-ŻEE (“l-att previst”) rigward l-emenda tal-Protokoll 31 tal-Ftehim ŻEE, dwar il-kooperazzjoni f’oqsma speċifiċi li ma jagħmlux parti mill-erba’ libertajiet.

               L-għan tal-att previst huwa li jestendi l-kooperazzjoni tal-Partijiet Kontraenti għall-Ftehim dwar iż-ŻEE biex jinkludi l-parteċipazzjoni tal-Istati taż-ŻEE u tal-EFTA fil-programm Erasmus+. Ir-Regolament (UE) 2021/696
                  1
                għalhekk għandu jiġi inkorporat fil-Ftehim ŻEE.

                  Peress li l-Liechtenstein ma esprimiex l-interess tiegħu li jipparteċipa fil-Programm Spazjali tal-Unjoni, l-abbozz tad-Deċiżjoni tal-Kumitat Konġunt taż-ŻEE għalhekk jikkonċerna biss lin-Norveġja u lill-Iżlanda.

               Skont il-politika baġitarja tal-UE, kull parteċipazzjoni f’attività tal-UE tista’ sseħħ biss wara li jitħallsu l-kontribuzzjonijiet finanzjarji korrispondenti. Il-ħlas jista’ madankollu jseħħ ladarba dan l-abbozz ta’ Deċiżjoni tal-Kunsill jiġi adottat u wara li s-sejħa għal fondi tal-UE stabbilita mill-Kummissjoni Ewropea tkun ippreżentata lill-Istati tal-EFTA fiż-ŻEE.

               Għalhekk, biex jimtela l-vojt fiż-żmien bejn l-1el ta’ Jannar 2021 u r-riċeviment tal-ħlas rispettiv, l-abbozz tad-Deċiżjoni tal-Kumitat Konġunt se jkun applikabbli b’mod retroattiv mill-1el ta’ Jannar 2021. Ir-retroattività ma taffettwax id-drittijiet u l-obbligi tal-persuni kkonċernati u tirrispetta l-prinċipju tal-aspettattivi leġittimi.

               L-att previst se jsir vinkolanti għall-partijiet f’konformità mal-Artikoli 103 u 104 tal-Ftehim ŻEE.

               3.Pożizzjoni li għandha tittieħed f’isem l-Unjoni

               Il-Kummissjoni tippreżenta l-abbozz ta’ Deċiżjoni tal-Kumitat Konġunt taż-ŻEE għall-adozzjoni mill-Kunsill bħala l-pożizzjoni tal-Unjoni. Il-Kummissjoni se tippreżentah fil-Kumitat Konġunt taż-ŻEE kemm jista’ jkun malajr.

               Il-kontenut u n-natura tal-abbozz tad-Deċiżjoni annessa tal-Kumitat Konġunt taż-ŻEE jmorru lil hinn minn dawk li jistgħu jitqiesu bħala sempliċi aġġustamenti tekniċi fis-sens tar-Regolament tal-Kunsill Nru 2894/94
                  2
               . Għaldaqstant, il-pożizzjoni tal-Unjoni għandha tiġi stabbilita mill-Kunsill.

               4.Bażi ġuridika

               4.1.Bażi ġuridika proċedurali

               4.1.1.Prinċipji

               L-Artikolu 218(9) tat-Trattat dwar il-Funzjonament tal-Unjoni Ewropea (TFUE) jipprevedi deċiżjonijiet li jistabbilixxu “il-pożizzjonijiet li għandhom jiġu adottati f’isem l-Unjoni f’sede stabbilita fi ftehim, meta dik is-sede tintalab tadotta atti li jkollhom effetti legali, sakemm dawn ma jkunux atti li jissupplimentaw jew jemendaw il-qafas istituzzjonali tal-ftehim.”

               Il-kunċett ta’ “atti li jkollhom effetti legali” jinkludi l-atti li jkollhom effetti legali bis-saħħa tar-regoli tad-dritt internazzjonali li jirregolaw is-sede kkonċernata. Jinkludi wkoll strumenti li ma jkollhomx effett vinkolanti skont id-dritt internazzjonali, iżda li “jistgħu jinfluwenzaw b’mod determinanti l-kontenut tal-leġiżlazzjoni adottata mil-leġiżlatur tal-Unjoni”
                  3
               .

               4.1.2.Applikazzjoni għall-każ preżenti

               Il-Kumitat Konġunt taż-ŻEE huwa korp imwaqqaf permezz tal-Ftehim taż-ŻEE. L-att, li l-Kumitat Konġunt taż-ŻEE huwa mitlub jadotta, jikkostitwixxi att b’effetti legali. L-att previst se jkun vinkolanti skont id-dritt internazzjonali f’konformità mal-Artikoli 103 u 104 tal-Ftehim dwar iż-ŻEE.

               L-att previst ma jissupplimentax u ma jemendax il-qafas istituzzjonali tal-Ftehim. Għaldaqstant, il-bażi ġuridika proċedurali għad-deċiżjoni proposta hija l-Artikolu 218(9) TFUE b’rabta mal-Artikolu 1(3) tar-Regolament tal-Kunsill Nru 2894/94 dwar l-arranġamenti għall-implimentazzjoni tal-Ftehim dwar iż-Żona Ekonomika Ewropea.

               4.2.Bażi ġuridika sostantiva

               4.2.1.Prinċipji

               Il-bażi ġuridika sostantiva għal Deċiżjoni skont l-Artikolu 218(9) tat-TFUE tiddependi primarjament fuq l-objettiv u l-kontenut tal-att previst li fir-rigward tiegħu tiġi adottata pożizzjoni f’isem l-Unjoni. Jekk l-att previst ikollu żewġ għanijiet jew żewġ komponenti, u jekk wieħed minn dawk l-għanijiet jew minn dawk il-komponenti jkun jista’ jiġi identifikat bħala dak ewlieni, filwaqt li l-ieħor ikun biss wieħed inċidentali, id-Deċiżjoni skont l-Artikolu 218(9) tat-TFUE trid tissejjes fuq bażi ġuridika sostantiva waħda, jiġifieri dik mitluba mill-għan jew mill-komponent ewlieni jew predominanti.

               4.2.2.Applikazzjoni għall-każ preżenti

               Il-bażi ġuridika sostantiva tad-deċiżjoni proposta għandha tikkorrispondi mal-bażi ġuridika sostantiva tal-att legali li tinkorpora fil-Ftehim ŻEE. Il-programm Spazjali tal-Unjoni huwa bbażat fuq l-Artikolu 189(2) tat-TFUE. Għalhekk, il-bażi ġuridika sostantiva tad-deċiżjoni proposta jenħtieġ li tkun ukoll l-Artikolu 189(2) tat-TFUE.

               4.3.Konklużjoni

               Jenħtieġ li l-bażi ġuridika tad-deċiżjoni proposta tkun l-Artikoli 189 u 2 TFUE, b’rabta mal-Artikolu 218(9) TFUE u l-Artikolu 1(3) tar-Regolament tal-Kunsill Nru 2894/94 dwar l-arranġamenti għall-implimentazzjoni tal-Ftehim dwar iż-Żona Ekonomika Ewropea.

               5.Implikazzjonijiet Baġitarji

                  In-Norveġja u l-Iżlanda għandhom jikkontribwixxu finanzjarjament għall-Baġit tal-Unjoni. L-ammont eżatt jiġi determinat f’konformità mad-dispożizzjonijiet tal-Ftehim dwar iż-ŻEE, ladarba dan l-abbozz tad-Deċiżjoni tal-Kunsill jiġi adottat.

               6.Pubblikazzjoni tal-att previst

               Billi l-att tal-Kumitat Konġunt taż-ŻEE se jemenda l-Protokoll 31 tal-Ftehim ŻEE, dwar il-kooperazzjoni f’oqsma speċifiċi li ma jagħmlux parti mill-erba’ libertajiet, huwa xieraq li, wara l-adozzjoni tiegħu, jiġi ippubblikat f’Il-Ġurnal Uffiċjali tal-Unjoni Ewropea.

               2021/0329 (NLE)

               Proposta għal

               DEĊIŻJONI TAL-KUNSILL

               dwar il-pożizzjoni li għandha tiġi adottata f’isem l-Unjoni Ewropea, fi ħdan il-Kumitat Konġunt taż-ŻEE rigward emenda għall-Protokoll 31 dwar il-kooperazzjoni f’oqsma speċifiċi li ma jagħmlux parti mill-erba’ libertajiet u l-Protokoll 37 li fih il-lista prevista fl-Artikolu 101 tal-Ftehim ŻEE

                  (Programm Spazjali tal-Unjoni)

               (Test b’rilevanza għaż-ŻEE)

               IL-KUNSILL TAL-UNJONI EWROPEA,

               Wara li kkunsidra t-Trattat dwar il-Funzjonament tal-Unjoni Ewropea, u b’mod partikolari l-Artikolu 189(2), flimkien mal-Artikolu 218(9) tiegħu,

               Wara li kkunsidra r-Regolament tal-Kunsill (KE) 2894/94 tat-28 ta’ Novembru 1994 dwar l-arranġamenti għall-implimentazzjoni tal-Ftehim dwar iż-Żona Ekonomika Ewropea
                  4
               , u b’mod partikolari l-Artikolu 1(3) tiegħu,

               Wara li kkunsidra l-proposta tal-Kummissjoni Ewropea,

               Billi:

               (1)Il-Ftehim dwar iż-Żona Ekonomika Ewropea
                  5
                (“il-Ftehim ŻEE”) daħal fis-seħħ fl-1 ta’ Jannar 1994.

               (2)Skont l-Artikolu 98 tal-Ftehim ŻEE, il-Kumitat Konġunt taż-ŻEE jista’ jiddeċiedi li jemenda, fost l-oħrajn, il-Protokoll 31 u l-Protokoll 37 tal-Ftehim ŻEE li fih dispożizzjonijiet dwar il-kooperazzjoni f’oqsma speċifiċi li ma jagħmlux parti mill-erba’ libertajiet u l-lista prevista fl-Artikolu 101 rispettivament.

               (3)Ir-Regolament (UE) 2021/696 tal-Parlament Ewropew u tal-Kunsill
                  6
                għandu jiġi inkorporat fil-Ftehim ŻEE. In-Norveġja u l-Islanda biss huma kkonċernati minn din l-emenda.

               (4)Il-Protokoll 31 (dwar il-kooperazzjoni f’oqsma speċifiċi li ma jagħmlux parti mill-erba’ libertajiet) tal-Ftehim ŻEE u l-Protokoll 37 (li fih il-lista prevista fl-Artikolu 101) tal-Ftehim ŻEE għandu għalhekk jiġi emendat skont dan.

               (5)Għaldaqstant, jenħtieġ li l-pożizzjoni tal-Unjoni fil-Kumitat Konġunt taż-ŻEE tkun ibbażata fuq l-abbozz tad-Deċiżjoni tal-Kumitat Konġunt taż-ŻEE stipulat fl-Anness ta’ din id-Deċiżjoni,

               ADOTTA DIN ID-DEĊIŻJONI:

               L-Artikolu 1

               Il-pożizzjoni li għandha tiġi adottata, f’isem l-Unjoni, fil-Kumitat Konġunt taż-ŻEE dwar l-emenda proposta ta’ Protokoll 31 (dwar il-kooperazzjoni f’oqsma speċifiċi li ma jagħmlux parti mill-erba’ libertajiet) tal-Ftehim ŻEE u l-Protokoll 37 (li fih il-lista prevista fl-Artikolu 101) tal-Ftehim ŻEE għandha tkun ibbażata fuq l-abbozzi ta’ deċiżjonijiet tal-Kumitat Konġunt taż-ŻEE mehmuża ma’ din id-Deċiżjoni.

               L-Artikolu 2

               Din id-Deċiżjoni għandha tidħol fis-seħħ fil-jum tal-adozzjoni tagħha.

               Magħmul fi Brussell,

                     Għall-Kunsill

                     Il-President

                     (1)

                        Ir-Regolament (UE) 2021/696 tal-Parlament Ewropew u tal-Kunsill tat-28 ta’ April 2021 li jistabbilixxi l-Programm Spazjali tal-Unjoni u l-Aġenzija tal-Unjoni Ewropea għall-Programm Spazjali u li jħassar ir-Regolamenti (UE) Nru 912/2010, (UE) Nru 1285/2013, (UE) Nru 377/2014 u d-Deċiżjoni Nru 541/2014/UE, ĠU L 170, 12.05.2021, p.69.

                     (2)

                        Ir-Regolament tal-Kunsill (KE) Nru 2894/94 tat-28 ta’ Novembru 1994 dwar l-arranġamenti għall-implimentazzjoni tal-Ftehim dwar iż-Żona Ekonomika Ewropea, (ĠU L 305, 30.11.1994, p. 6–8)

                     (3)

                        Is-sentenza tal-Qorti tal-Ġustizzja tas-7 ta’ Ottubru 2014, Il-Ġermanja v. Il-Kunsill, C-399/12, ECLI:EU:C:2014:2258, paragrafi 61 sa 64.

                     (4)

                        ĠU L 305, 30.11.1994, p. 6.

                     (5)

                        ĠU L 1, 3.1.1994, p. 3.

                     (6)

                        Ir-Regolament (UE) 2021/696 tal-Parlament Ewropew u tal-Kunsill tat-28 ta’ April 2021 li jistabbilixxi l-Programm Spazjali tal-Unjoni u l-Aġenzija tal-Unjoni Ewropea għall-Programm Spazjali u li jħassar ir-Regolamenti (UE) Nru 912/2010, (UE) Nru 1285/2013, (UE) Nru 377/2014 u d-Deċiżjoni Nru 541/2014/UE, ĠU L 170, 12.05.2021, p.69.

    ---documentbreak---

               IL-KUMMISSJONI EWROPEA
            Brussell, 15.10.2021
            COM(2021) 635 final

            ANNESS
            tal-
            Proposta għal DEĊIŻJONI TAL-KUNSILL
            dwar il-pożizzjoni li għandha tiġi adottata f’isem l-Unjoni Ewropea, fi ħdan il-Kumitat Konġunt taż-ŻEE rigward emenda għall-Protokoll 31 dwar il-kooperazzjoni f’oqsma speċifiċi li ma jagħmlux parti mill-erba’ libertajiet u l-Protokoll 37 li fih il-lista prevista fl-Artikolu 101 tal-Ftehim ŻEE(Programm Spazjali tal-Unjoni)

               ANNESS

               DEĊIŻJONI TAL-KUMITAT KONĠUNT TAŻ-ŻEE

               Nru […]

               ta’ […]

               li temenda l-Protokoll 31 (dwar il-kooperazzjoni f’oqsma speċifiċi li ma jagħmlux parti mill-erba’ libertajiet) u l-Protokoll 37 (li fih il-lista stabbilita fl-Artikolu 101) għall-Ftehim ŻEE

               IL-KUMITAT KONĠUNT TAŻ-ŻEE,

               Wara li kkunsidra l-Ftehim dwar iż-Żona Ekonomika Ewropea (“il-Ftehim ŻEE”), u b’mod partikolari l-Artikoli 86 u 98 tiegħu,

               Billi:

               (1)Huwa xieraq li tiġi estiża l-koperazzjoni tal-Partijiet Kontraenti għall-Ftehim ŻEE biex jiġi inkluż ir-Regolament (UE) 2021/696 tal-Parlament Ewropew u tal-Kunsill tat-28 ta’ April 2021 li jistabbilixxi l-Programm Spazjali tal-Unjoni u l-Aġenzija tal-Unjoni Ewropea għall-Programm Spazjali u li jħassar ir-Regolamenti (UE) Nru 912/2010, (UE) Nru 1285/2013 u, (UE) Nru 377/2014 u d-Deċiżjoni Nru 541/2014/UE
                  1
               .

               (2)Huwa xieraq li l-parteċipazzjoni tal-Istati tal-EFTA fl-attivitajiet li jirriżultaw mir-Regolament (UE) Nru 2021/696 tibda mill-1 ta’ Jannar 2021, irrispettivament minn meta din id-Deċiżjoni tiġi adottata, jew jekk it-twettiq tar-rekwiżiti kostituzzjonali għal din id-Deċiżjoni, jekk ikun hemm, ikun innotifikat wara l-10 ta’ Lulju 2021.

               (3)Entitajiet stabbiliti fl-Istati tal-EFTA jenħtieġ li jkunu intitolati li jipparteċipaw f’attivitajiet li jibdew qabel id-dħul fis-seħħ ta’ din id-Deċiżjoni. Il-kostijiet imġarrba għal dawn l-attivitajiet, li l-implimentazzjoni tagħhom tibda wara l-1 ta’ Jannar 2021, jistgħu jitqiesu bħala eliġibbli taħt l-istess kundizzjonijiet bħal dawk applikabbli għal spejjeż imġarrba minn entitajiet stabbiliti fl-Istati Membri tal-UE sakemm din id-Deċiżjoni tidħol fis-seħħ qabel it-tmiem tal-azzjoni kkonċernata.

               (4)Il-kundizzjonijiet għall-parteċipazzjoni tal-Istati tal-EFTA u l-istituzzjonijiet, l-impriżi, l-organizzazzjonijiet u ċ-ċittadini tagħhom fil-programmi tal-Unjoni Ewropea huma stabbiliti fil-Ftehim dwar iż-ŻEE u b’mod partikolari fl-Artikolu 81 tiegħu.

               (5)Il-partijiet Kontraenti jirrikonoxxu l-kooperazzjoni formali eżistenti fid-diversi programmi spazjali tal-UE. Huma jixtiequ jibnu fuq din is-sħubija b’saħħitha u jestendu l-kooperazzjoni għall-komponenti rilevanti kollha tal-programm spazjali l-ġdid.

               (6)Fir-rigward tal-parteċipazzjoni tan-Norveġja, għandu jitqies ukoll il-Ftehim ta’ Kooperazzjoni dwar in-Navigazzjoni bis-Satellita bejn l-Unjoni Ewropea u l-Istati Membri tagħha u n-Norveġja
                  2
               .

               (7)Għaldaqstant, il-Protokolli 31 u 37 tal-Ftehim ŻEE jenħtieġ li jiġu emendati skont dan, sabiex jippermettu li din il-kooperazzjoni estiża tibda sseħħ mill-1 ta’ Jannar 2021,

               ADOTTA DIN ID-DEĊIŻJONI:

               L-Artikolu 1

               Il-paragrafu li jmiss jiddaħħal wara l-paragrafu 8d tal-Artikolu 1 tal-Protokoll 31 tal-Ftehim ŻEE:

               ‘8e.(a)L-Istati tal-EFTA għandhom, mill-1 ta’ Jannar 2021, jipparteċipaw fl-attivitajiet li jistgħu jirriżultaw mill-att tal-Unjoni li ġej u fl-Aġenzija tal-Unjoni Ewropea għall-Programm Spazjali, minn hawn’ il quddiem imsejħa l- “Aġenzija” bl-eċċezzjoni tal-attivitajiet ta’ GOVSATCOM u SSA SST, kif stabbilit mill-att tal-Unjoni li ġej:

               -32021 R 0696: Ir-Regolament (UE) 2021/696 tal-Parlament Ewropew u tal-Kunsill tat-28 ta’ April 2021 li jistabbilixxi l-Programm Spazjali tal-Unjoni u l-Aġenzija tal-Unjoni Ewropea għall-Programm Spazjali u li jħassar ir-Regolamenti (UE) Nru 912/2010, (UE) Nru 1285/2013 u, (UE) Nru 377/2014 u d-Deċiżjoni Nru 541/2014/UE (ĠU L 170, 12.5.2021, p. 69).

               (b)L-Istati ta’ l-EFTA għandhom jikkontribwixxu b’mod finanzjarju għall-attivitajiet imsemmija taħt (a) f’konformità ma’ l-Artikolu 82(1)(a) u l-Protokoll 32 tal-Ftehim;

               (c)Il-kontribuzzjoni finanzjarja, imsemmija taħt (b), għandha tkopri wkoll l-ispiża tal-inklużjoni tal-Istati tal-EFTA fil-missjoni EGNOS u l-estensjoni tal-kopertura tas-servizzi EGNOS għat-territorji tal-Istati tal-EFTA parteċipanti. Din l-estensjoni tal-kopertura hija soġġetta għall-fattibilità teknika u ma ddewwimx l-estensjoni tal-kopertura ġeografika tas-sistema EGNOS fit-territorji kollha tal-Istati Membri tal-UE li jinsabu ġeografikament fl-Ewropa.

               (d)Il-kostijiet imġarrba għal attivitajiet li l-implimentazzjoni tagħhom tibda wara l-1 ta’ Jannar 2021 jistgħu jitqiesu bħala eliġibbli mid-data tal-bidu tal-azzjoni msemmija fil-ftehim tal-għotja jew id-deċiżjoni tal-għotja kkonċernati, skont il-kundizzjonijiet stabbiliti fihom, dment li d-Deċiżjoni tal-Kumitat Konġunt taż-ŻEE Nru XX/2021 ta’ xx 2021 [din id-Deċiżjoni] tidħol fis-seħħ qabel tmiem l-azzjoni.

               (e)L-Istati eliġibbli tal-EFTA għandhom jipparteċipaw bis-sħiħ, mingħajr id-dritt tal-vot, fil-Bord Amministrattiv tal-Aġenzija.

               (f)L-Istati tal-EFTA eliġibbli għandhom jipparteċipaw, mingħajr id-dritt tal-vot, fil-Bord għall-Akkreditazzjoni tas-Sigurtà tal-Aġenzija, għall-partijiet rilevanti tal-programm u ristretti f’konformità mal-politika dwar il-ħtieġa ta’ tagħrif stabbilita mill-programm.

               (g)L-Aġenzija għandu jkollha personalità legali. Hija għandha tgawdi fl-Istati kollha tal-Partijiet Kontraenti l-kapaċità l-iktar wiesgħa mogħtija lill-persuni legali skont il-liġjiet tagħhom.

               (h)L-Istati tal-EFTA għandhom jikkonċedu lill-Aġenzija privileġġi u immunitajiet ekwivalenti għal dawk li jinsabu fil-Protokoll dwar il-Privileġġi u l-Immunitajiet tal-Unjoni Ewropea.

               (i)B’deroga mill-Artikoli 12(2)(a) u 82(3)(a) tal-Kundizzjonijiet tal-Impjieg ta’ Aġenti Oħra tal-Unjoni Ewropea, ċittadini tal-Istati tal-EFTA li jgawdu d-drittijiet sħaħ tagħhom bħala ċittadini jistgħu jiġu impjegati b’kuntratt mid-Direttur Eżekuttiv tal-Aġenzija.

               (j)B’deroga mill-Artikoli 12(2)(e), 82(3)(e) u 85(3) tal-Kondizzjonijiet tal-Impjieg applikabbli ta’ Aġenti Oħra tal-Unjoni Ewropea, il-lingwi msemmija fl-Artikolu 129(1) tal-Ftehim ŻEE għandhom jitqiesu mill-Aġenzija, fir-rigward tal-persunal tiegħu, bħala lingwi tal-Unjoni msemmija fl-Artikolu 55(1) tat-Trattat dwar l-Unjoni Ewropea.

               (k)Bis-saħħa tal-Artikolu 79(3) tal-Ftehim, il-Parti VII (Dispożizzjonijiet Istituzzjonali) tal-Ftehim għandha tapplika għal dan il-paragrafu, bl-eċċezzjoni tat-Taqsimiet 1 u 2 tal-Kapitolu 3.

               (l)Ir-Regolament (KE) Nru 1049/2001 tal-Parlament Ewropew u tal-Kunsill tat-30 ta’ Mejju 2001 dwar l-aċċess pubbliku għal dokumenti tal-Parlament, il-Kunsill u l–Kummissjoni għandhom, għall-applikazzjoni ta’ dan ir-Regolament, japplikaw għal dokumenti tal-Aġenzija fir-rigward tal-Istati tal-EFTA ukoll.

               (m)L-Istati tal-EFTA eliġibbli għandhom jipparteċipaw bis-sħiħ, mingħajr id-dritt tal-vot, fil-kumitati tal-Unjoni li jassistu lill-Kummissjoni Ewropea fil-ġestjoni, l-iżvilupp u l-implimentazzjoni tal-komponenti Galileo, EGNOS, Copernicus u SSA SWE u SSA NEO tas-subkomponenti tal-attivitajiet imsemmija taħt (a).

               Il-parteċipazzjoni fil-konfigurazzjoni tas-sigurtà ta’ dawn il-kumitati għandha tkun ristretta f’konformità mal-politika tal-ħtieġa ta’ tagħrif stabbilita mill-programm.

               (n)Il-Liechtenstein għandu jkun eżentat mill-parteċipazzjoni f’dan il-programm u mill-kontribuzzjoni finanzjarja għalih.

               (o)L-Islanda tipparteċipa u tikkontribwixxi finanzjarjament għall-attivitajiet li ġejjin tal-programm: EGNOS, Copernicus, u s-subkomponenti tal-SSA SWE u NEO.’

               L-Artikolu 2

               Il-Protokoll 37 ta’ mal-Ftehim ŻEE għandu jiġi emendat kif ġej:

               1.It-testi tal-punti 36 u 37 għandhom jitħassru;

               2.għandu/hom jiġi/u inserit/i il-punt(i) li ġej/jin:

               ’43.Il-Bord għall-Akkreditazzjoni tas-Sigurtà tal-Aġenzija tal-Unjoni Ewropea għall-Programm Spazjali (ir-Regolament (UE) 2021/696 tal-Parlament Ewropew u tal-Kunsill).

               44.Il-Bord Amministrattiv tal-Aġenzija tal-Unjoni Ewropea għall-Programm Spazjali (ir-Regolament (UE) 2021/696 tal-Parlament Ewropew u tal-Kunsill).’.

               L-Artikolu 3

               Din id-Deċiżjoni għandha tidħol fis-seħħ l-għada tal-aħħar notifika skont l-Artikolu 103(1) tal-Ftehim ŻEE
                  3*.

               Għandha tapplika mill-1 ta’ Jannar 2021.

               L-Artikolu 4

               Din id-Deċiżjoni għandha tiġi ppubblikata fit-Taqsima taż-ŻEE ta’ Il-Ġurnal Uffiċjali tal-Unjoni Ewropea, u fis-Suppliment tiegħu dwar iż-ŻEE.

               Magħmul fi Brussell, […].

                  Għall-Kumitat Konġunt taż-ŻEE

                  Il-President

                  […]

                  Is-Segretarji

                  Tal-Kumitat Konġunt taż-ŻEE

                  […]

                     (1)

                        ĠU L 170, 12.5.2021, p. 69.

                     (2)

                        ĠU L 283, 29.10.2010, p. 12.

                     (3)
                  *
                        [Ma huwa indikat l-ebda rekwiżit kostituzzjonali.] [Huma indikati rekwiżiti kostituzzjonali.]


               IL-KUMMISSJONI EWROPEA
            Brussell, 8.11.2021
            COM(2021) 683 final
            2021/0356(BUD)

            Proposta għal
            DEĊIŻJONI TAL-PARLAMENT EWROPEW U TAL-KUNSILL
            dwar il-mobilizzazzjoni tal-Fond Ewropew ta’ Aġġustament għall-Globalizzazzjoni għall-Ħaddiema Ssensjati wara applikazzjoni minn Spanja – EGF/2021/004 ES / Aragón automotive

               MEMORANDUM TA’ SPJEGAZZJONI

               KUNTEST TAL-PROPOSTA

               1.Ir-regoli applikabbli għall-kontribuzzjonijiet finanzjarji mill-Fond Ewropew ta’ Aġġustament għall-Globalizzazzjoni għall-Ħaddiema Ssensjati (FEG) huma stipulati fir-Regolament (UE) 2021/691 tal-Parlament Ewropew u tal-Kunsill tat-28 ta’ April 2021 dwar il-Fond Ewropew ta’ Aġġustament għall-Globalizzazzjoni għall-Ħaddiema Ssensjati (FEG) u li jħassar ir-Regolament (UE) Nru 1309/2013
                  1
                (minn hawn ’il quddiem imsejjaħ ir-Regolament dwar il-FEG).

               2.Fis-26 ta’ Lulju 2021, Spanja ppreżentat applikazzjoni EGF/2021/004 ES/Aragón automotive għal kontribuzzjoni finanzjarja mill-FEG, wara s-sensji fis-settur ekonomiku kklassifikati fid-Diviżjoni 29 tar-Reviżjoni 2 tan-NACE (Manifattura ta’ vetturi bil-mutur, trejlers u semitrejlers) fir-reġjun ta’ livell NUTS 2 ta’ Aragón (ES24) fi Spanja.

               3.Wara l-valutazzjoni li għamlet ta’ din l-applikazzjoni, il-Kummissjoni kkonkludiet li f’konformità mad-dispożizzjonijiet kollha applikabbli tar-Regolament dwar il-FEG, il-kundizzjonijiet għall-għoti ta’ kontribuzzjoni finanzjarja mill-FEG ġew issodisfati.

               SOMMARJU TAL-APPLIKAZZJONI

                        Applikazzjoni tal-FEG

                        EGF/2021/004 ES/Aragón automotive

                        Stat Membru

                        Spanja

                        Reġjun(i) ikkonċernat(i) (livell NUTS
                           2
                         2)

                        Aragón (ES24)

                        Data tas-sottomissjoni tal-applikazzjoni

                        is-26 ta’ Lulju 2021

                        Data tal-konferma tal-wasla tal-applikazzjoni

                        l-4 ta’ Awwissu 2021

                        Data tat-talba għal informazzjoni addizzjonali

                        id-9 ta’ Awwissu 2021

                        Skadenza għall-għoti tal-informazzjoni addizzjonali

                        it-30 ta’ Awwissu 2021

                        Skadenza għat-tlestija tal-valutazzjoni

                        l-10 ta’ Novembru 2021

                        Kriterju ta’ intervent

                        L-Artikolu 4(2)(b) tar-Regolament dwar il-FEG

                        Għadd ta’ intrapriżi kkonċernati

                        50

                        Settur(i) tal-attività ekonomika

                        (Diviżjoni NACE Reviżjoni 2)
                           3

                        Diviżjoni 29 (Manifattura ta’ vetturi bil-mutur, trejlers u semitrejlers)

                        Perjodu ta’ referenza (sitt xhur):

                        Mill-1 ta’ Novembru 2020 sal-1 ta’ Mejju 2021

                        Għadd ta’ sensji matul il-perjodu ta’ referenza (a)

                        592

                        Għadd ta’ sensji qabel jew wara l-perjodu ta’ referenza (b)

                        460

                        Għadd totali ta’ sensji (a + b)

                        1 052

                        Għadd totali ta’ benefiċjarji eliġibbli

                        1 052

                        Għadd totali ta’ benefiċjarji fil-mira

                        320

                        Baġit għal servizzi personalizzati (EUR)

                        1 600 280

                        Baġit għall-implimentazzjoni tal-FEG
                           4
                         (EUR)

                        0 052 500

                        Baġit totali (EUR)

                        1 652 780

                        Kontribuzzjoni tal-FEG (85 %) (EUR)

                        1 404 863

               VALUTAZZJONI TAL-APPLIKAZZJONI

               Proċedura

               4.Spanja ppreżentat l-applikazzjoni EGF/2021/004 ES/Aragón automotive fi żmien 12-il ġimgħa mid-data li fiha ġew issodisfati l-kriterji tal-intervent stabbiliti fl-Artikolu 4 tar-Regolament dwar il-FEG, fis-26 ta’ Lulju 2021
                  5
               . Il-Kummissjoni kkonfermat li rċeviet l-applikazzjoni fl-4 ta’ Awwissu 2021 u talbet informazzjoni addizzjonali mingħand Spanja fid-9 ta’ Awwissu 2021. Tali informazzjoni addizzjonali ngħatat fi żmien 15-il jum tax-xogħol mit-talba. L-iskadenza ta’ 50 jum tax-xogħol mir-riċevuta tal-applikazzjoni kompluta li fihom il-Kummissjoni jenħtieġ li tiffinalizza l-valutazzjoni tagħha tal-konformità tal-applikazzjoni mal-kundizzjonijiet għall-għoti ta’ kontribuzzjoni finanzjarja, tiskadi fl-10 ta’ Novembru 2021.

               Eliġibbiltà tal-applikazzjoni

               Intrapriżi u benefiċjarji kkonċernati

               5.L-applikazzjoni tirrigwarda 592 ħaddiem issensjat li l-attività tagħhom waqfet fis-settur ekonomiku kklassifikat fid-diviżjoni 29 tan-NACE Reviżjoni 2 (Manifattura ta’ vetturi bil-mutur, trejlers u semitrejlers) li jinsabu fir-reġjun ta’ livell NUTS 2 ta’ Aragón (ES24).

                        Intrapriżi u għadd ta’ sensji matul il-perjodu ta’ referenza

                        Adieconti S.L.

                        11

                        Lear Corporation Asientos S.L.

                        26

                        Adient Automotive S.L.

                        4

                        Lecitrailer Post Venta Zaragoza S.L.

                        1

                        Adient Seating Spain S.L.

                        7

                        Lecitrailer S.A.

                        1

                        Af Aftermarket Iberica S.L.

                        1

                        Magna Automotive Spain S.A.U.

                        2

                        Android Industries Zaragoza S.L.

                        13

                        Mahle Behr Spain S.A.

                        1

                        Arcelormital Tailored Blanks Zaragoza S.L.

                        1

                        Majorel Sp Solutions S.A.U

                        2

                        Carrocerías Moncayo S.L.

                        1

                        Mann-Hummel Iberica S.A.

                        63

                        Carrocerías Vicam S.L.

                        1

                        Modulos Ribera Alta S.L.U.

                        1

                        Carrocerías Vicente Salomon Sanz S.L.

                        2

                        Opel España S.L.U.

                        181

                        Casting Ros S.A.

                        1

                        Proma Hispania S.A.Ad

                        5

                        Celulosa Fabril S.A.

                        1

                        Remolques Jalon S.L.

                        1

                        Cooper Estándar Automotive España Slu

                        11

                        Rhenus Automotive Systems Zaragoza

                        2

                        Copo Aragón S.L.U.

                        1

                        Rigual S.A.

                        2

                        Copo Zaragoza S.A.

                        11

                        Ronal Iberica S.A. Unipersonal

                        4

                        Dana Automoción S.A.

                        11

                        Schmitz Cargobull Iberica S.A.

                        1

                        Faurecia Automotive España S.A.

                        1

                        Seguridad De Servicio Movil S.L.

                        18

                        Faurecia Sistemas de Escape

                        2

                        Talleres Emilio Montañes S.A.

                        1

                        Flexngate Aragón S.L.

                        3

                        Ti Group Automotive Systems S.A.

                        61

                        Gestamp Aragón S.A.

                        4

                        Traf Automotions S.L.

                        2

                        Gestamp Manufacturing Autochasis S.L.

                        2

                        Tristone Flowtech Spain S.A.

                        1

                        Icer Brakes S.A.

                        2

                        Union Tecnológica del Automóvil S.L.

                        3

                        Ilunion Servicios Industriales Aragón S.L.

                        11

                        Valeo Térmico S.A.

                        75

                        Ilunion Servicios Industriales S.L.

                        1

                        Zanini Epila S.L.

                        11

                        Insonorizantes Pelzer S.A.

                        7

                        ZF-Aftermarket Ibérica SL.

                        1

                        Kdk-Dongkook Automotive Spain S.A.

                        15

                        Zfoam España SL

                        1

                        Għadd totali ta’ intrapriżi: 50

                        Għadd totali ta’ sensji:

                        592

                        Għadd totali ta’ persuni li jaħdmu għal rashom li l-attività tagħhom waqfet:

                        0

                        Għadd totali ta’ ħaddiema eliġibbli u ta’ persuni li jaħdmu għal rashom:

                        592

               Kriterji ta’ intervent

               6.Spanja ppreżentat l-applikazzjoni skont il-kriterju ta’ intervent tal-Artikolu 4(2)(b) tar-Regolament dwar il-FEG, li jirrikjedi l-waqfien mill-attività ta’ mill-anqas 200 ħaddiem issensjat fuq perjodu ta’ referenza ta’ sitt xhur f’intrapriżi li joperaw fl-istess settur ekonomiku definit fid-diviżjoni NACE Reviżjoni 2 u li jinsabu f’reġjun wieħed jew f’żewġ reġjuni kontigwi kif definiti fil-livell NUTS 2 fi Stat Membru. Kien hemm 592 ħaddiem issensjat fid-diviżjoni 29 tan-NACE Reviżjoni 2 (Manifattura ta’ vetturi bil-mutur, trejlers u semitrejlers), fir-reġjun NUTS 2 ta’ Aragón (ES24).

               7.Il-perjodu ta’ referenza ta’ sitt xhur għall-applikazzjoni huwa mill-1 ta’ Novembru 2020 sal-1 ta’ Mejju 2021.

               Kalkolu tas-sensji u tal-waqfien ta’ attività

               8.Il-waqfien tal-attivitajiet tal-ħaddiema ssensjati matul il-perjodu ta’ referenza ġie kkalkulat mid-data tat-terminazzjoni de facto tal-kuntratt tal-impjieg jew tal-iskadenza tiegħu.

               Benefiċjarji eliġibbli

               9.Minbarra l-ħaddiema li diġà ssemmew, il-benefiċjarji eleġibbli jinkludu 460 ħaddiem issensjat qabel jew wara l-perjodu ta’ referenza ta’ sitt xhur. Dawn il-ħaddiema kollha waqqfu l-attività tagħhom fi żmien sitt xhur qabel il-bidu tal-perjodu ta’ referenza fl-1 ta’ Novembru 2020 u/jew bejn it-tmiem tal-perjodu ta’ referenza u l-jum qabel l-adozzjoni ta’ din il-proposta. Tista’ tiġi stabbilita rabta kawżali ċara mal-avveniment li wassal għat-twaqqif mill-attività tal-ħaddiema ssensjati matul il-perjodu ta’ referenza.

               10.Għaldaqstant, l-għadd totali ta’ benefiċjarji eliġibbli huwa ta’ 1 052.

               Deskrizzjoni tal-avvenimenti li wasslu għas-sensji u għall-waqfien mill-attivitajiet

               11.L-avvenimenti li wasslu għal dawn is-sensji huma l-impatt tal-pandemija tal-COVID-19 fuq is-settur tal-karozzi Spanjol u n-nuqqas ta’ semikondutturi.

               12.Il-miżuri stretti ta’ lockdown implimentati fi Spanja fit-tieni kwart tal-2020 irriżultaw fi tnaqqis ta’ attivitajiet u ta’ servizzi ekonomiċi mhux essenzjali, li kkawżaw l-għeluq temporanju tal-attività kummerċjali tan-negozjanti tal-karozzi u tal-produzzjoni tal-karozzi.

               13.Skont id-data minn Confemetal
                  6
                u Anfac
                  7
               , il-pandemija kellha impatt sinifikanti fuq l-attività u fuq il-fatturat tal-intrapriżi li joperaw fis-settur tal-karozzi fi Spanja, u dan irriżulta fi tnaqqis fil-bejgħ (32,3 %)
                  8
               , fil-produzzjoni (18,9 %), u fil-fatturat (11,3 %) fl-2020 meta mqabbel mal-2019, b’konsegwenzi negattivi fuq l-impjiegi u fuq il-likwidità tal-intrapriżi (inadempjenzi tal-pagamenti, aċċess għall-kreditu, eċċ.)
                  9
               .

               14.Il-produzzjoni naqset għat-tipi kollha ta’ vetturi fl-2020.

                        2019

                        2020

                        Varjazzjoni 20/19
                           (%)

                        Karozzi tal-passiġġieri u dawk off-road

                        2 248 291

                        1 800 664

                        -19,9

                        Vetturi kummerċjali ħfief

                        524 504

                        430 616

                        -17,9

                        Vetturi industrijali

                        49 837

                        36 905

                        -26,9

               Sors: Anfac
                  10

               15.Matul Jannar-Ġunju 2021, il-produzzjoni tal-vetturi fi Spanja (1,2 miljun unità) kienet għadha aktar baxxa b’21,6 % mill-produzzjoni fl-istess perjodu tal-2019. Il-produzzjoni f’Ġunju 2021 (172 696 unità) kienet aktar baxxa bi 33,8 % meta mqabbla ma’ Ġunju 2019 u bi 18,1 % meta mqabbla ma’ Ġunju 2020
                  11
               .

               16.Skont Anfac, in-nuqqas ta’ semikondutturi madwar id-dinja qiegħed jagħmel stress addizzjonali fuq is-settur tal-karozzi u qiegħed jikkawża tnaqqis sinifikanti fil-produzzjoni tal-karozzi. Fil-bidu tal-2021, il-kriżi taċ-ċipep kienet mistennija li twassal għal telf ta’ madwar EUR 60 biljun fis-settur tal-karozzi. Iċ-ċifra ġiet riveduta ’l fuq għal aktar minn EUR 90 biljun
                  12
               . Is-settur jistenna li din il-kwistjoni tkompli matul l-ewwel nofs tal-2022
                  13
               .

               17.Il-lockdown u n-nuqqas ta’ semikondutturi ġiegħlu l-interruzzjoni jew it-tnaqqis fil-produzzjoni tal-karozzi fi Spanja
                  14
               , u b’hekk il-manifatturi tal-karozzi bdew jużaw skemi ta’ xogħol b’ħinijiet iqsar jew bdew jagħlqu temporanjament bil-konsegwenza li kien hemm telf ta’ impjiegi
                  15
               .

               Applikazzjoni tal-Qafas ta’ Kwalità tal-UE għall-antiċipazzjoni tal-bidla u r-ristrutturar

               18.Fl-applikazzjoni tagħha, Spanja ddeskriviet kif tqiesu r-rakkomandazzjonijiet stabbiliti fil-Qafas dwar il-Kwalità tal-UE għall-antiċipazzjoni tal-bidla u r-ristrutturar. L-awtoritajiet Spanjoli kkonfermaw li ġew segwiti azzjonijiet biex jiġu antiċipati u ġestiti aħjar il-proċessi ta’ ristrutturar u ttieħdu miżuri.

               19.Spanja tenfasizza li l-korpi pubbliċi jimmonitorjaw il-proċessi ta’ ristrutturar u jimmaniġġaw talbiet kollettivi għal sensji għalkemm mingħajr kapaċità ta’ awtorizzazzjoni/rifjut. Madankollu, dawn il-korpi jistgħu jistabbilixxu programmi li jippromwovu l-ħolqien tal-impjiegi fi sħubija ma’ korpi lokali jew korpi pubbliċi-privati (aġenziji ta’ riallokazzjoni).

               20.Fit-tħejjija għas-sensji, f’konformità mal-leġiżlazzjoni nazzjonali, is-sħab soċjali, l-intrapriżi u r-rappreżentanti tal-ħaddiema jinvolvu ruħhom fi proċessi ta’ negozjar immirati biex jaqblu dwar is-sensji u l-pjanijiet ta’ rikollokament li huma obbligu legali għall-intrapriża li tkeċċi 50 ħaddiem jew aktar fl-istess ħin. Il-pjanijiet ta’ rikollokament jipprovdu lill-ħaddiema b’assistenza fit-tfittix ta’ impjieg, gwida okkupazzjonali u taħriġ. It-tul ta’ żmien tal-pjanijiet huwa sitt xhur. Is-servizz pubbliku tal-impjiegi ta’ Aragon (INAEM) jipprovdi servizzi ta’ riallokazzjoni tal-ħaddiema ssensjati li mhumiex intitolati għall-pjanijiet ta’ rikollokament.

               21.Bħala parti mill-istrateġija reġjonali dwar l-impjiegi, l-INAEM imexxi varjetà ta’ programmi ta’ taħriġ, bħal Detecta
                  16
                (taħriġ ikkombinat max-xogħol), taħriġ għall-persuni f’impjieg attiv
                  17
               , it-taħriġ tas-CTA
                  18
                (is-CTA huwa ċentru ta’ teknoloġiji avvanzati fi ħdan l-INAEM li joffri taħriġ relatat ma’ TIC u ma’ teknoloġiji awdjoviżivi).

               22.Fir-rigward tal-attivitajiet li diġà saru biex jiġu assisstiti l-ħaddiema ssensjati, Spanja infurmat li l-INAEM ipprovda lill-ħaddiema b’aċċess għas-servizzi ġenerali tiegħu (appoġġ għat-tfittix ta’ impjieg, konsulenza vokazzjonali u taħriġ - l-aktar marbuta mal-kisba ta’ ċertifikati ta’ kwalifika vokazzjonali).

               Impatt mistenni tal-għoti tas-sensji fir-rigward tal-ekonomija lokali, reġjonali jew nazzjonali u l-impjiegi

               23.F’Aragón, is-setturi tal-karozzi jirrappreżentaw 2,42 % tal-impjiegi netti u madwar 6 % tal-PDG reġjonali
                  19
               .

               24.Skont l-Istitut tal-Istatistika ta’ Aragón (IAEST), minn Frar 2021 sa Ġunju, l-għadd ta’ persuni li qegħdin ifittxu impjieg irreġistrati f’Aragón naqas bi 11 %, minn 85 158 għal 75 578
                  20
               . Madankollu, il-qgħad irreġistrat għadu 26 % ogħla mil-livelli ta’ qabel il-pandemija (60 000 persuna kienu qed ifittxu impjieg f’Ġunju 2019)
                  21
               .

               25.F’Ġunju 2021, ir-rata tal-qgħad reġjonali kienet 10,7 %
                  22
                li hija 3,6 pp ogħla mill-medja tal-UE (7,1 %)
                  23
               .

               26.Mill-persuni kollha li qed ifittxu impjieg f’Aragon, 60 % huma nisa (il-perċentwal jiżdied għal 65 % jekk jitqies biss il-grupp ta’ persuni qiegħda fit-tul). Barra minn hekk, 52 % tal-persuni li qed ifittxu impjieg irreġistrati huma qiegħda fit-tul (>12-il xahar), li minnhom 49 % għandhom aktar minn 50 sena
                  24
               .

               27.Minħabba li 40 % tal-benefiċjarji fil-mira jappartjenu għall-grupp ta’ età ta’ aktar minn 54 sena u terz tal-ħaddiema li ngħataw is-sensja huma nisa, is-sensji se jkollhom impatt partikolari fuq dawn iż-żewġ kategoriji ta’ ħaddiema li diġà huma fi żvantaġġ fis-suq reġjonali tax-xogħol. L-awtoritajiet reġjonali jargumentaw li l-ħaddiema li ngħataw is-sensja se jkollhom bżonn ta’ appoġġ addizzjonali u mmirat biex iżidu l-possibbiltà tagħhom li jsibu impjiegi ġodda.

               Benefiċjarji fil-mira u azzjonijiet proposti

               Benefiċjarji fil-mira

               28.L-għadd stmat ta’ ħaddiema ssensjati li huma mistennija jipparteċipaw fil-miżuri huwa 320. It-tqassim ta’ dawn il-ħaddiema skont il-ġeneru, il-grupp ta’ età u l-livell edukattiv huwa kif ġej:

                        Kategorija

                        Għadd ta’
                           benefiċjarji mistennija

                        Ġeneru:

                        Irġiel:

                        211

                        (65,9 %)

                        Nisa:

                        109

                        (34,1 %)

                        Mhux binarji

                        0

                        (0,00 %)

                        Grupp ta’ età:

                        Taħt it-30 sena:

                        31

                        (9,7 %)

                        30-54 sena:

                        162

                        (50,6 %)

                        Iktar minn 54 sena:

                        127

                        (39,7 %)

                        Livell edukattiv

                        Edukazzjoni sekondarja tal-ewwel livell jew inqas
                           25

                        111

                        (34,7 %)

                        Edukazzjoni sekondarja tat-tieni livell
                           26
                         jew postsekondarja
                           27

                        151

                        (47,2 %)

                        Edukazzjoni terzjarja
                           28

                        58

                        (18,1 %)

               Miżuri proposti

               29.Is-servizzi personalizzati li jeħtieġ jiġu pprovduti lill-ħaddiema ssensjati jikkonsistu fil-miżuri li ġejjin:

               –Informazzjoni ġenerali u sessjonijiet ta’ merħba. Is-sessjoni ta’ informazzjoni hija l-ewwel miżura li jeħtieġ tiġi offruta lill-benefiċjarji kollha fil-mira u tinkludi informazzjoni ġenerali dwar konsulenza, programmi ta’ taħriġ u inċentivi disponibbli. Is-sessjonijiet ta’ informazzjoni individwali jinkludu t-tfassil tal-profil tal-parteċipant u l-allokazzjoni tal-konsulent li se jakkumpanja lill-ħaddiem matul il-proċess għall-impjieg mill-ġdid.

               –Il-gwida okkupazzjonali se tiġi pprovduta permezz ta’ sessjonijiet kollettivi u individwali. Il-ħaddiema interessati li jsiru persuni li jaħdmu għal rashom se jirċievu sessjonijiet ta’ tutoraġġ, li jistgħu jkopru l-ippjanar, it-twettiq ta’ studji ta’ fattibbiltà, il-preparazzjoni ta’ pjanijiet ta’ negozju, għajnuna fl-identifikazzjoni ta’ possibbiltajiet ta’ finanzjament, eċċ.

               –Assistenza intensiva għat-tfittix ta’ impjieg. Permezz ta’ sessjonijiet ta’ darbtejn fil-ġimgħa, il-ħaddiema se jirċievu informazzjoni dwar it-tekniki tat-tfittix ta’ impjieg u l-proċessi ta’ reklutaġġ. Din il-miżura tinkludi wkoll it-tfittxija attiva għal opportunitajiet ta’ impjieg lokali u reġjonali, u t-tqabbil tal-impjiegi.

               –Taħriġ. Dan se jinkludi (1) Taħriġ orizzontali, bħall-ħiliet personali u l-ħiliet diġitali. (2) Taħriġ vokazzjonali għat-taħriġ mill-ġdid tal-ħiliet għal dawk li jagħżlu li jidderieġu mill-ġdid il-karriera vokazzjonali tagħhom ’il bogħod mis-settur tal-karozzi, bħal-loġistika, l-iwweldjar, l-għodod tal-industrija 4.0 fl-ambjenti tal-produzzjoni (elementi bażiċi, problemi u proċess ta’ implimentazzjoni ta’ vettura ggwidata awtomatizzata (AGV), ir-realtà awmentata u r-Realtà Virtwali (AR/VR) u COBOTS
                  29
                fil-produzzjoni), jew Lean Six Sigma (ġestjoni tal-proġett). (3) Taħriġ vokazzjonali għat-titjib tal-ħiliet biex jiġu indirizzati l-ħiliet mitlubin fis-settur tal-karozzi, bħall-prevenzjoni tar-riskji meta wieħed jaħdem bil-batteriji tal-HEV
                  30
               ; l-awtomatizzazzjoni u d-detezzjoni tat-theddid taċ-ċibersigurtà; awditur intern tal-kwalità tal-karozzi; jew l-Għodod Ewlenin tal-AIAG
                  31
               , li huma għodod meħtieġa għall-implimentazzjoni ta’ Sistema tal-Ġestjoni tal-Kwalità għall-Industrija tal-Karozzi, u jinkludu l-Pjan Avvanzat għall-Ippjanar u l-Kontroll tal-Kwalità tal-Prodotti (APQP), il-Proċess ta’ Approvazzjoni tal-Parti tal-Produzzjoni (PPAP), l-Analiżi tal-Modalitajiet u l-Effetti tal-Ħsarat (FMEA), il-Kontroll tal-Proċess tal-Istatistika (SPC) u l-Analiżi tas-Sistemi ta’ Kejl (MSA); eċċ.

               –Inċentivi. (1) Inċentiv għall-parteċipazzjoni. Il-ħaddiema li jlestu l-miżuri kollha inklużi fil-pjan miftiehem tagħhom għal lura fl-impjieg, se jirċievu somma f’daqqa ta’ EUR 500 (EUR 700 għall-parteċipanti b’responsabbiltajiet ta’ kura); (2) Inċentiv għar-rikollokament. Il-benefiċjarji li jirritornaw għax-xogħol b’kuntratt ta’ mill-inqas tliet xhur se jirċievu somma f’daqqa ta’ EUR 300. L-inċentiv huwa mfassal biex jinkoraġġixxi l-impjieg mill-ġdid malajr u jistimula lill-ħaddiema anzjani biex jibqgħu fis-suq tax-xogħol; (3) Kontribuzzjoni għall-ispejjeż tal-ivvjaġġar. Il-benefiċjarji jistgħu jiksbu rimborż tal-kostijiet tat-trasport pubbliku jew EUR 0,19/kilometru meta jivvjaġġaw b’karozza privata biex jipparteċipaw fil-miżuri.

               30.Il-miżuri kienu ppjanati li jkunu konformi mal-Istrateġija Spanjola dwar l-Ekonomija Ċirkolari
                  32
               . It-taħriġ orizzontali dwar il-ħiliet diġitali flimkien ma’ xi taħriġ maħsub għal titjib tal-ħiliet/taħriġ mill-ġdid tal-ħiliet jindirizza r-rekwiżit tat-tixrid tal-ħiliet meħtieġa fl-età industrijali diġitali u f’ekonomija effiċjenti fir-riżorsi, f’konformità mal-Artikolu 7.2 tar-Regolament dwar il-FEG.

               31.Il-pakkett ta’ servizzi personalizzati koordinat propost, deskritt hawnhekk, jikkostitwixxi miżuri attivi tas-suq tax-xogħol fi ħdan il-miżuri eliġibbli, stabbiliti fl-Artikolu 7 tar-Regolament dwar il-FEG. Is-servizzi proposti ma jissostitwixxux miżuri passivi ta’ protezzjoni soċjali.

               32.Spanja pprovdiet l-informazzjoni meħtieġa dwar miżuri li huma obbligatorji għall-intrapriża kkonċernata permezz tal-liġi nazzjonali jew skont il-ftehimiet kollettivi. Huma kkonfermaw li kontribuzzjoni finanzjarja mill-FEG mhijiex se tissostitwixxi miżuri bħal dawn.

               Baġit stmat

               33.Il-kostijiet totali stmati huma ta’ EUR 1 652 780, li jinkludu nefqa ta’ EUR 1 600 280 għal servizzi personalizzati u nefqa ta’ EUR 52 500 għal attivitajiet ta’ tħejjija, ta’ ġestjoni, ta’ informazzjoni u pubbliċità, ta’ kontroll u ta’ rapportar.

               34.Il-kontribuzzjoni finanzjarja totali mitluba mill-FEG hija ta’ EUR 1 404 863 (85 % tal-kostijiet totali).

               35.Il-prefinanzjament u l-kofinanzjament nazzjonali huma pprovduti minn fondi tas-servizz pubbliku tal-impjiegi ta’ Aragon (INAEM).

                        Miżuri

                        Għadd stmat ta’ parteċipanti

                        Kost stmat għal kull parteċipant
                        (EUR)
                           33

                        Kostijiet totali stmati

                        (EUR)
                           34

                        Servizzi personalizzati (miżuri skont l-Artikolu 7(2)(a) tar-Regolament dwar il-FEG)

                        Sessjonijiet ġenerali ta’ informazzjoni u ta’ merħba
                           (sensibilización y acogida)

                        320

                        374

                        119 680

                        Gwida okkupazzjonali
                           (orientación profesional)

                        320

                        800

                        256 000

                        Għajnuna intensiva għat-tfittix ta’ impjieg
                           (intermediación laboral y búsqueda de empleo)

                        320

                        1 100

                        352 000

                        Taħriġ
                           (formación)

                        260

                        1 954

                        508 000

                        Subtotal (a):

                        Perċentwal tal-pakkett ta’ servizzi personalizzati

                        –

                        1 235 680

                        (77,22 %)

                        Benefiċċji u inċentivi (miżuri skont l-Artikolu 7(2)(b) tar-Regolament dwar il-FEG)

                        Inċentivi
                           (incentivo a la participación, a la búsqueda de empleo, y contribución a los gastos de desplazamiento)

                        310

                        1 176
                           35

                        364 600

                        Subtotal (b):

                        Perċentwal tal-pakkett ta’ servizzi personalizzati:

                        –

                        364 600

                        (22,78 %)

                        Attivitajiet skont l-Artikolu 7(5) tar-Regolament dwar il-FEG

                        1. Attivitajiet preparatorji

                        –

                        6 000

                        2. Maniġment

                        –

                        2 500

                        3. Informazzjoni u pubbliċità

                        –

                        2 000

                        4. Kontroll u rapportar

                        –

                        42 000

                        Subtotal (c):

                        Perċentwal tal-kostijiet totali:

                        –

                        52 500

                        (3,18 %)

                        Kostijiet totali (a + b + c):

                        –

                        1 652 780

                        Kontribuzzjoni tal-FEG (85 % tal-kostijiet totali)

                        –

                        1 404 863

               36.Il-kostijiet tal-miżuri identifikati fit-tabella ta’ hawn fuq bħala miżuri skont l-Artikolu 7(2)(b) tar-Regolament dwar il-FEG ma jaqbżux il-35 % tal-kostijiet totali tal-pakkett ikkoordinat ta’ servizzi personalizzati. Spanja kkonfermat li dawn il-miżuri jiddependu mill-parteċipazzjoni attiva tal-benefiċjarji fil-mira f’attivitajiet ta’ tiftix tal-impjieg jew ta’ taħriġ.

               Perjodu ta’ eliġibbiltà tan-nefqa

               37.Spanja se tibda tipprovdi s-servizzi personalizzati lill-benefiċjarji fil-mira fil-15 ta’ Ottubru 2021. Għalhekk, in-nefqa fuq il-miżuri se tkun eliġibbli għal kontribuzzjoni finanzjarja mill-FEG mill-15 ta’ Ottubru 2021 sa 24 xahar wara d-data tad-dħul fis-seħħ tad-Deċiżjoni ta’ Finanzjament.

               38.Spanja bdiet iġġarrab in-nefqa amministrattiva sabiex timplimenta l-FEG fl-1 ta’ Ottubru 2021. In-nefqa għal attivitajiet preparatorji, ta’ ġestjoni, ta’ informazzjoni u ta’ pubbliċità, ta’ kontroll u ta’ rapportar għandha għalhekk tkun eliġibbli għal kontribuzzjoni finanzjarja mill-FEG mill-1 ta’ Ottubru 2021 sa 31 xahar wara d-data tad-dħul fis-seħħ tad-Deċiżjoni ta’ Finanzjament.

               Kumplimentarjetà ma’ azzjonijiet iffinanzjati minn fondi nazzjonali jew tal-Unjoni

               39.Spanja kkonfermat li l-miżuri deskritti hawn fuq li jirċievu kontribuzzjoni finanzjarja mill-FEG mhumiex se jirċievu wkoll kontribuzzjonijiet finanzjarji minn strumenti finanzjarji oħrajn tal-Unjoni Ewropea.

               40.Il-pakkett ikkoordinat ta’ servizzi personalizzati jikkomplementa azzjonijiet iffinanzjati minn fondi nazzjonali jew tal-UE oħrajn, bħas-servizzi ġenerali ta’ rikollokament offruti mis-servizz pubbliku reġjonali tal-impjiegi jew mill-pjanijiet ta’ rikollokament.

               Konsultazzjoni tal-benefiċjarji fil-mira jew ir-rappreżentanti tagħhom jew is-sħab soċjali kif ukoll l-awtoritajiet lokali u reġjonali

               41.Spanja indikat li l-pakkett ikkoordinat ta’ servizzi personalizzati tfassal f’konsultazzjoni mas-sħab soċjali (UGT
                  36
               , CCOO
                  37
               , CEPYME
                  38
                u CEOE
                  39
               ). L-applikazzjoni ġiet diskussa fil-livell politiku f’laqgħa ta’ djalogu soċjali fit-3 ta’ Diċembru 2020 u fis-16 ta’ Lulju 2021. Fis-26 ta’ Ġunju 2021 saret laqgħa teknika. Is-sħab soċjali se jkunu involuti wkoll fl-implimentazzjoni tal-pakkett ta’ miżuri, kif għamlu f’każijiet preċedenti tal-FEG relatati ma’ Aragón
                  40
               . L-INAEM fittxet il-fehmiet tal-Aragon Automotive Cluster (CAAR) dwar il-ħiliet li hemm domanda għalihom u l-aktar taħriġ xieraq biex jiġi ffaċilitat ir-ritorn tal-ħaddiema ssensjati fis-settur tal-karozzi.

               Sistemi ta’ ġestjoni u kontroll

               42.L-applikazzjoni fiha deskrizzjoni tas-sistema ta’ ġestjoni u ta’ kontroll li tispeċifika r-responsabbiltajiet tal-korpi involuti. Spanja nnotifikat lill-Kummissjoni li l-kontribuzzjoni finanzjarja se tkun ġestita u kkontrollata mill-istess korpi li jimmaniġġaw u li jikkontrollaw il-Fond Soċjali Ewropew Plus. L-INAEM se jkun il-korp intermedjarju għall-awtorità maniġerjali.

               Impenji pprovduti mill-Istat Membru kkonċernat

               43.Spanja pprovdiet l-assigurazzjonijiet neċessarji kollha rigward dawn li ġejjin:

               –il-prinċipji tal-ugwaljanza tat-trattament u tan-nondiskriminazzjoni se jiġu rispettati fl-aċċess għall-miżuri proposti u għall-implimentazzjoni tagħhom,

               –ir-rekwiżiti stabbiliti fil-leġiżlazzjoni nazzjonali u tal-UE dwar is-sensji kollettivi ġew issodisfati,

               –l-intrapriżi li taw is-sensji, li komplew bl-attivitajiet tagħhom wara s-sensji, ikkonformaw mal-obbligi legali tagħhom u pprovdew għall-ħaddiema tagħhom skont dan,

               –kwalunkwe finanzjament doppju se jiġi evitat,

               –il-kontribuzzjoni finanzjarja mill-FEG se tkun konformi mar-regoli proċedurali u materjali tal-Unjoni dwar l-għajnuna mill-Istat.

               IMPLIKAZZJONI BAĠITARJA

               Proposta baġitarja

               44.Il-FEG ma għandux jaqbeż ammont annwali massimu ta’ EUR 186 miljun (prezzijiet tal-2018), kif stipulat fl-Artikolu 8 tar-Regolament tal-Kunsill (UE, Euratom) Nru 2020/2093 tas-17 ta’ Diċembru 2020 li jistabbilixxi l-qafas finanzjarju pluriennali għas-snin mill-2021 sal-2027
                  41
               .

               45.Wara li eżaminat l-applikazzjoni fir-rigward tal-kundizzjonijiet stipulati fl-Artikolu 13(1) u (2) tar-Regolament dwar il-FEG, u wara li qieset l-għadd ta’ benefiċjarji fil-mira, il-miżuri proposti u l-kostijiet stmati, il-Kummissjoni tipproponi li l-FEG jiġi mmobilizzat għall-ammont ta’ EUR 1 404 863, li jirrappreżenta 85 % tal-kostijiet totali tal-miżuri proposti, sabiex tingħata kontribuzzjoni finanzjarja għall-applikazzjoni.

               46.Id-deċiżjoni proposta għall-mobilizzazzjoni tal-FEG se tittieħed b’mod konġunt mill-Parlament Ewropew u mill-Kunsill, kif stabbilit fil-punt 9 tal-Ftehim Interistituzzjonali tas-16 ta’ Diċembru 2020 bejn il-Parlament Ewropew, il-Kunsill tal-Unjoni Ewropea u l-Kummissjoni Ewropea dwar dixxiplina baġitarja, dwar kooperazzjoni f’materji baġitarji u dwar ġestjoni finanzjarja tajba kif ukoll dwar riżorsi proprji ġodda, inkluż pjan direzzjonali lejn l-introduzzjoni ta’ riżorsi proprji ġodda
                  42
               .

               Atti relatati

               47.Fl-istess waqt li tippreżenta din il-proposta għal deċiżjoni sabiex jiġi mmobilizzat il-FEG, il-Kummissjoni se tippreżenta lill-Parlament Ewropew u lill-Kunsill, proposta għal trasferiment tal-ammont ta’ EUR 1 404 863 għal-linja baġitarja rilevanti.

               48.Fl-istess ħin li adottat din il-proposta għal deċiżjoni għall-mobilizzazzjoni tal-FEG, il-Kummissjoni adottat deċiżjoni dwar kontribuzzjoni finanzjarja li tikkostitwixxi deċiżjoni ta’ finanzjament skont it-tifsira tal-Artikolu 110 tar-Regolament Finanzjarju
                  43
               . Dik id-deċiżjoni ta’ finanzjament se tidħol fis-seħħ fid-data li fiha l-Kummissjoni tiġi nnotifikata bl-approvazzjoni tat-trasferiment baġitarju mill-Parlament Ewropew u mill-Kunsill.

               2021/0356 (BUD)

               Proposta għal

               DEĊIŻJONI TAL-PARLAMENT EWROPEW U TAL-KUNSILL

               dwar il-mobilizzazzjoni tal-Fond Ewropew ta’ Aġġustament għall-Globalizzazzjoni għall-Ħaddiema Ssensjati wara applikazzjoni minn Spanja – EGF/2021/004 ES / Aragón automotive

               IL-PARLAMENT EWROPEW U L-KUNSILL TAL-UNJONI EWROPEA,

               Wara li kkunsidraw it-Trattat dwar il-Funzjonament tal-Unjoni Ewropea,

               Wara li kkunsidraw ir-Regolament (UE) Nru 2021/691 tal-Parlament Ewropew u tal-Kunsill tat-28 ta’ April 2021 dwar il-Fond Ewropew ta’ Aġġustament għall-Globalizzazzjoni għall-Ħaddiema Ssensjati (FEG) u li jħassar ir-Regolament (UE) Nru 1309/2013
                  44
               , u b’mod partikolari l-Artikolu 15(1) tiegħu,

               Wara li kkunsidraw il-Ftehim Interistituzzjonali tas-16 ta’ Diċembru 2020 bejn il-Parlament Ewropew, il-Kunsill tal-Unjoni Ewropea u l-Kummissjoni Ewropea dwar dixxiplina baġitarja, dwar kooperazzjoni f’materji ta’ baġit u dwar ġestjoni finanzjarja tajba kif ukoll dwar riżorsi proprji ġodda, inkluż pjan direzzjonali lejn l-introduzzjoni ta’ riżorsi proprji ġodda
                  45
               , u b’mod partikolari l-punt 9 tiegħu,

               Wara li kkunsidraw il-proposta tal-Kummissjoni Ewropea,

               Billi:

               (1)Il-Fond Ewropew ta’ Aġġustament għall-Globalizzazzjoni għall-Ħaddiema Ssensjati (FEG) għandu l-għan li juri solidarjetà u li jippromwovi impjieg deċenti u sostenibbli fl-Unjoni billi jipprovdi appoġġ għall-ħaddiema li jkunu ngħataw is-sensja u għal dawk li jaħdmu għal rashom li l-attività tagħhom tkun waqfet fil-każ ta’ avvenimenti kbar ta’ ristrutturar u jgħinhom jirritornaw għal impjieg deċenti u sostenibbli mill-aktar fis possibbli.

               (2)Il-FEG ma għandux jaqbeż l-ammont massimu annwali ta’ EUR 186 miljun (il-prezzijiet tal-2018), kif stabbilit fl-Artikolu 8 tar-Regolament tal-Kunsill (UE, Euratom) Nru 2020/2093
                  46
               .

               (3)Fis-26 ta’ Lulju 2021, Spanja ppreżentat applikazzjoni għall-mobilizzazzjoni tal-FEG, fir-rigward ta’ sensji tal-ħaddiema fis-settur ekonomiku kklassifikat taħt il-klassifikazzjoni statistika tal-attivitajiet ekonomiċi fil-Komunità Ewropea (“NACE”)
                  47
                Reviżjoni 2 Diviżjoni 29 -  (Manifattura ta’ vetturi bil-mutur, trejlers u semitrejlers) fil-klassifikazzjoni komuni ta' unitajiet territorjali għall-istatistika (“NUTS”) fir-reġjun ta’ livell NUTS 2
                  48
                ta’ Aragón (ES24) fi Spanja. Din kienet issupplimentata b’informazzjoni addizzjonali pprovduta f’konformità mal-Artikolu 8(5) tar-Regolament (UE) Nru 2021/691. Dik l-applikazzjoni tikkonforma mal-kundizzjonijiet għal kontribuzzjoni finanzjarja mill-FEG, kif stabbilit fl-Artikolu 13 tar-Regolament (UE) Nru 2021/691.

               (4)Għalhekk, il-FEG jenħtieġ li jiġi mmobilizzat sabiex jipprovdi kontribuzzjoni finanzjarja ta’ EUR 1 404 863 fir-rigward tal-applikazzjoni sottomessa minn Spanja.

               (5)Sabiex jitnaqqas kemm jista’ jkun iż-żmien li jittieħed għall-mobilizzazzjoni tal-FEG, din id-deċiżjoni jenħtieġ li tapplika mid-data tal-adozzjoni tagħha,

               ADOTTAW DIN ID-DEĊIŻJONI:

               L-Artikolu 1

               Għall-baġit ġenerali tal-Unjoni għas-sena finanzjarja 2021, il-Fond Ewropew ta’ Aġġustament għall-Globalizzazzjoni għall-Ħaddiema Ssensjati għandu jiġi mmobilizzat biex jipprovdi l-ammont ta’ EUR 1 404 863 f’approprjazzjonijiet ta’ impenn u ta’ pagament.

               L-Artikolu 2

               Din id-Deċiżjoni għandha tidħol fis-seħħ fil-jum tal-pubblikazzjoni tagħha f’Il-Ġurnal Uffiċjali tal-Unjoni Ewropea. Hija għandha tapplika minn [id-data tal-adozzjoni tagħha]
                  49*.

               Magħmul fi Brussell,

                  Għall-Parlament Ewropew
                        Għall-Kunsill

                  Il-President
                        Il-President

                     (1)

                        ĠU L 153, 3.5.2021, p. 48.

                     (2)

                        Ir-Regolament Delegat tal-Kummissjoni 2019/1755 tat-8 ta’ Awwissu 2019 li jemenda l-Annessi tar-Regolament (KE) Nru 1059/2003 tal-Parlament Ewropew u tal-Kunsill dwar l-istabbiliment ta’ klassifikazzjoni komuni ta’ unitajiet territorjali għall-istatistika (NUTS). ĠU L 270, 24.10.2019, p. 1–56.

                     (3)

                        ĠU L 393, 30.12.2006, p. 1.

                     (4)

                        F’konformità mal-ħames paragrafu tal-Artikolu 7 tar-Regolament (UE) Nru 2021/691.

                     (5)

                        Il-limitu ta’ żmien ta’ 12-il ġimgħa ġie sospiż bejn it-30 ta’ April 2021 u t-3 ta’ Mejju 2021, f’konformità mal-Artikolu 8(2) tar-Regolament (UE) 2021/691.

                     (6)

                        Confemetal hija l-Konfederazzjoni Spanjola tal-Organizzazzjonijiet tan-Negozju tal-Metall, li tirrappreżenta madwar 220 000 intrapriża u aktar minn miljun u nofs ħaddiem.

                     (7)

                        Anfac hija l-assoċjazzjoni tal-manifatturi tal-karozzi Spanjoli.

                     (8)

                  https://anfac.com/wp-content/uploads/2021/07/Informe-Anual-ANFAC-2020.pdf

                     (9)

                        Confemetal. Il-Bullettin “Metal en cifras”
                  nru 199
                  , Lulju 2021

                     (10)

                  https://anfac.com/wp-content/uploads/2021/07/Informe-Anual-ANFAC-2020.pdf

                     (11)

                  https://cincodias.elpais.com/cincodias/2021/07/22/companias/1626961844_041144.html

                     (12)

                  https://www.consultancy.eu/news/6273/global-chip-shortage-costs-automotive-sector-90-billion

                     (13)

                        Ibid

                     (14)

                        Ford, Mercedes-Benz, Renault, Seat, Stellantis Group u Volkswagen

                     (15)

                  https://www.silicon.es/la-falta-de-chips-paraliza-la-industria-automovilistica-espanola-2440494

                     (16)

                  https://inaem.aragon.es/sites/default/files/recursos/detecta_ettes_21.pdf

                     (17)

                  https://inaem.aragon.es/cursos-formacion

                     (18)

                  https://inaem.aragon.es/buscador-de-cursos-cta

                     (19)

                  https://caaragon.com/

                     (20)

                  http://www.aragon.es/iaest
                   (Qgħad irreġistrat, Ġunju 2021)

                     (21)

                  https://www.facebook.com/GobAragon/posts/6537004519658572

                     (22)

                  https://datosmacro.expansion.com/paro-epa/espana-comunidades-autonomas/aragon

                     (23)

                  https://ec.europa.eu/eurostat/statistics-explained/index.php?title=Unemployment_statistics

                     (24)

                  http://www.aragon.es/iaest
                   (Qgħad irreġistrat, Ġunju 2021)

                     (25)

                        ISCED 0-2

                     (26)

                        ISCED 4

                     (27)

                        ISCED 3

                     (28)

                        ISCED 5-8

                     (29)

                        Il-COBOTS jew ir-robots kollaborattivi huma pjattaformi ta’ awtomatizzazzjoni versatili li jistgħu jintużaw għal firxa kbira ta’ kompiti mit-tħin u l-illostrar għall-kura tal-magni, l-ittestjar tad-demm jew l-imballaġġ tal-ikel.

                     (30)

                        Batteriji tal-vetturi elettriċi ibridi.

                     (31)

                        Il-Grupp ta’ Azzjoni dwar l-Industrija tal-Karozzi (AIAG) huwa organizzazzjoni mingħajr skop ta’ qligħ fejn il-kumpaniji fl-industriji tal-mobbiltà jaħdmu b’mod kollaborattiv biex inaqqsu l-kost u l-kumplessità fil-katina tal-provvista. Is-sħubija fl-AIAG tinkludi OEMs globali bħal GM, Boeing, Toyota, Tesla, Honda, Polaris, Volkswagen, Caterpillar, Nissan, Stellantis, eċċ. u ħafna mill-fornituri tal-parts tagħhom li jinkludu Adient, ZF, Aptive, Bosch, Tenneco, Continental, Magna, Lear, Dana, u Freudenberg, fost l-oħrajn.

                     (32)

                  https://www.miteco.gob.es/es/calidad-y-evaluacion-ambiental/temas/economia-circular/estrategia/

                     (33)

                        Biex jiġu evitati d-deċimali, il-kostijiet stmati ġew ittondjati għal kull ħaddiem. Madankollu, l-ittondjar ma għandu l-ebda impatt fuq il-kost totali ta’ kull miżura, li jibqa’ bħal fl-applikazzjoni sottomessa minn Spanja.

                     (34)

                        It-totali ma jaqblux minħabba li ċ-ċifri ġew ittondjati.

                     (35)

                        Il-kost għal kull parteċipant għal din il-miżura huwa pprovdut għal skopijiet ta’ preżentazzjoni biss, peress li l-kost attwali għal kull parteċipant se jiddependi mis-sitwazzjoni individwali ta’ kull ħaddiem u mill-eliġibbiltà tiegħu għat-tipi differenti ta’ inċentivi.

                     (36)

                  http://www.ugt.es

                     (37)

                  https://www.ccoo.es

                     (38)

                  https://www.cepyme.es

                     (39)

                  https://www.ceoe.es

                     (40)

                        EGF/2008/004 ES Castilla y León u Aragón Automotive, COM(2009) 150; EGF/2010/016 ES Aragón retail, COM(2010) 615; EGF/2011/017 ES Aragón kostruzzjoni, COM(2012) 290 u EGF/2014/003 ES Aragón ikel u xorb, COM(2014) 456.

                     (41)

                        ĠU L 433, 22.12.2020, p. I/11.

                     (42)

                        ĠU L 433, 22.12.2020, p. I/29.

                     (43)

                        Ir-Regolament (UE, Euratom) 2018/1046 tal-Parlament Ewropew u tal-Kunsill tat-18 ta’ Lulju 2018 dwar ir-regoli finanzjarji applikabbli għall-baġit ġenerali tal-Unjoni, li jemenda r-Regolamenti (UE) Nru 1296/2013, (UE) Nru 1301/2013, (UE) Nru 1303/2013, (UE) Nru 1304/2013, (UE) Nru 1309/2013, (UE) Nru 1316/2013, (UE) Nru 223/2014, (UE) Nru 283/2014, u d-Deċiżjoni Nru 541/2014/UE u li jħassar ir-Regolament (UE, Euratom) Nru 966/2012 ĠU L 193, 30.7.2018, p. 1

                     (44)

                        ĠU L 153, 3.5.2021, p. 48.

                     (45)

                        ĠU L 433, 22.12.2020, p. I/29.

                     (46)

                        Ir-Regolament tal-Kunsill (UE, Euratom) Nru 2020/2093 tas-17 ta’ Diċembru 2020 li jistabbilixxi l-qafas finanzjarju pluriennali għas-snin mill-2021 sal-2027 (ĠU L 433, 22.12.2020, p. I/11).

                     (47)

                        Ir-Regolament (KE) Nru 1893/2006 tal-Parlament Ewropew u tal-Kunsill tal-20 ta’ Diċembru 2006 li jistabbilixxi l-klassifikazzjoni tal-istatistika ta’ attivitajiet ekonomiċi tan-NACE Reviżjoni 2 u li jemenda r-Regolament tal-Kunsill (KEE) Nru 3037/90 kif ukoll ċerti Regolamenti tal-KE dwar setturi speċifiċi tal-istatistika (ĠU L 393, 30.12.2006, p. 1).

                     (48)

                        Ir-Regolament Delegat tal-Kummissjoni 2019/1755 tat-8 ta’ Awwissu 2019 li jemenda l-Annessi tar-Regolament (KE) Nru 1059/2003 tal-Parlament Ewropew u tal-Kunsill dwar l-istabbiliment ta’ klassifikazzjoni komuni ta’ unitajiet territorjali għall-istatistika (NUTS). ĠU L 270, 24.10.2019, p. 1–56.

                     (49)
                  *
                        Id-data jeħtieġ tiddaħħal mill-Parlament qabel il-pubblikazzjoni f’Il-ĠU.


               IL-KUMMISSJONI EWROPEA
            Brussell, 28.10.2021
            COM(2021) 686 final
            2021/0358(NLE)

            Proposta għal
            DEĊIŻJONI TAL-KUNSILL
            dwar il-pożizzjoni li għandha tittieħed f’isem l-Unjoni Ewropea fil-Kumitat tal-Ambaxxaturi AKP-UE, fir-rigward tal-emenda tad-Deċiżjoni Nru 3/2019 tal-Kumitat tal-Ambaxxaturi AKP-UE tas-17 ta’ Diċembru 2019 li tadotta miżuri tranżizzjonali skont l-Artikolu 95(4) tal-Ftehim ta’ Sħubija AKP-UE

               MEMORANDUM TA’ SPJEGAZZJONI

               1. Suġġett tal-proposta

               Id-Deċiżjoni tal-Kummissjoni preżenti fiha proposta dwar deċiżjoni tal-Kunsill dwar il-pożizzjoni li għandha tittieħed mill-Unjoni fil-Kumitat tal-Ambaxxaturi AKP-UE, dwar emenda tad-Deċiżjoni Nru 3/2019 li tadotta miżuri tranżizzjonali skont l-Artikolu 95(4) tal-Ftehim ta’ Sħubija bejn l-UE u l-Grupp ta’ Stati Afrikani, tal-Karibew u tal-Paċifiku (AKP)
                  1
               , iffirmat f’Cotonou fit-23 ta’ Ġunju 2000 (il-“Ftehim ta’ Sħubija ta’ Cotonou” jew is-“CPA”) (“deċiżjoni dwar miżuri tranżizzjonali”)
                  2
               . Dan tal-aħħar ġie emendat għall-ewwel darba bid-Deċiżjoni Nru 2/2020 tal-Kumitat tal-Ambaxxaturi tal-4 ta’ Diċembru 2020
                  3
               , biex l-applikazzjoni tal-Ftehim ta’ Sħubija ta’ Cotonou tiġi estiża sat-30 ta’ Novembru 2021. Il-Kummissjoni tipproponi li tittawwal l-estensjoni tal-applikazzjoni tad-dispożizzjonijiet kollha tal-Ftehim ta’ Sħubija ta’ Cotonou sat-30 ta’ Ġunju 2022, jew sad-dħul fis-seħħ jew l-applikazzjoni proviżorja tal-Ftehim ta’ Sħubija l-ġdid bejn l-Unjoni u l-Istati tal-AKP, skont liema jseħħ l-ewwel.

               2.Kuntest tal-proposta

               2.1.Il-Ftehim ta’ Sħubija ta’ Cotonou

               Sa mill-2000, il-Ftehim ta’ Sħubija ta’ Cotonou kien il-qafas għar-relazzjonijiet tal-UE ma’ 79 pajjiż tal-AKP. Il-Ftehim ġie konkluż għal perjodu ta’ 20 sena, mill-1 ta’ Marzu 2000 sad-29 ta’ Frar 2020. Sussegwentement kien ġie rivedut fl-2005 u fl-2010.

               Fis-17 ta’ Diċembru 2019, l-applikazzjoni tad-dispożizzjonijiet tal-Ftehim ta’ Sħubija ta’ Cotonou ġiet estiża permezz tad-Deċiżjoni Nru 3/2019 tal-Kumitat tal-Ambaxxaturi AKP-UE sal-31 ta’ Diċembru 2020 jew sad-dħul fis-seħħ tal-Ftehim ta’ Sħubija l-ġdid bejn l-Unjoni u l-Istati AKP, skont liema jiġi l-ewwel. Dan tal-aħħar ġie emendat għall-ewwel darba bid-Deċiżjoni Nru 2/2020 tal-Kumitat tal-Ambaxxaturi AKP-UE tal-4 ta’ Diċembru 2020
                  4
               , biex l-applikazzjoni tal-Ftehim ta’ Sħubija ta’ Cotonou tiġi estiża sat-30 ta’ Novembru 2021.

               In-negozjati għal Ftehim ta’ Sħubija AKP-UE ġdid tnedew f’Settembru 2018. Fil-15 ta’ April 2021, il-kapijiet negozjaturi inizjalaw it-test ta’ Ftehim ta’ Sħubija ġdid bejn l-Unjoni u l-membri tal-Organizzazzjoni tal-Istati Afrikani, tal-Karibew u tal-Paċifiku (OSAKP). Il-Kummissjoni mbagħad bagħtet il-proposta lill-Kunsill biex jiffirmaha. Madankollu, in-negozjati reġgħu nfetħu u bħalissa għaddejjin diskussjonijiet dwar in-natura legali tal-ftehim. Joħroġ biċ-ċar li n-negozjati mhumiex se jwasslu għal Ftehim ġdid li jista’ jiġi applikat sad-data ta’ skadenza attwali tal-applikazzjoni tal-Ftehim ta’ Sħubija ta’ Cotonou fit-30 ta’ Novembru 2021. Din is-sitwazzjoni ġġib magħha lakuna fir-relazzjonijiet ta’ bejn l-UE u l-AKP li trid timtela.

               2.2.Il-Kunsill tal-Ministri AKP-UE

                  Il-Kunsill tal-Ministri AKP-UE huwa korp fil-livell ministerjali, stabbilit permezz tal-Ftehim (l-Artikolu 15 tas-CPA). Jinkludi, minn naħa, membri tal-Kunsill tal-Unjoni Ewropea u membri tal-Kummissjoni Ewropea u min-naħa l-oħra, membru tal-gvern ta’ kull Stat tal-AKP. Il-funzjonijiet tal-Kunsill tal-Ministri jinkludu, fost affarijiet oħra, li dan jieħu d-deċiżjonijiet meħtieġa għall-implimentazzjoni u għall-eżekuzzjoni tas-CPA. Il-Kunsill tal-Ministri jieħu d-deċiżjonijiet tiegħu bi ftehim komuni bejn il-Partijiet. Sabiex id-deċiżjonijiet ikunu validi, (i) nofs il-membri tal-Kunsill tal-Unjoni Ewropea (jiġifieri 14-il ministru mill-Istati Membri tal-UE), (ii) membru wieħed tal-Kummissjoni, u (iii) żewġ terzi tal-membri li jirrappreżentaw il-gvernijiet tal-Istati tal-AKP (jiġifieri membri tal-gvernijiet minn 55 Stat differenti tal-AKP) għandhom ikunu preżenti.

               2.3.Miżuri tranżizzjonali

               L-Artikolu 95(4), it-tieni subparagrafu tas-CPA jgħid hekk: “Il-Kunsill tal-Ministri għandu jadotta kull miżura tranżitorja li tista’ tkun meħtieġa sakemm il-Ftehim il-ġdid jidħol fis-seħħ”. Skont it-tieni subparagrafu tal-Artikolu 95(4) tas-CPA, jistgħu jiġu applikati miżuri tranżizzjonali biex tiġi estiża l-applikabilità tas-CPA kollu jew ta’ partijiet minnu, sad-data tal-applikazzjoni tal-Ftehim il-ġdid (l-applikazzjoni provviżorja jew id-dħul fis-seħħ). Sabiex tinżamm kontinwità ġuridika, politika u istituzzjonali mal-AKP, ġaladarba l-Ftehim il-ġdid mhux se jkun applikabbli qabel l-iskadenza tal-qafas ġuridiku eżistenti, huwa meħtieġ li jiġu estiżi l-miżuri tranżizzjonali adottati biex il-Ftehim attwali jibqa’ jkun applikabbli.

               2.4.L-emenda ta’ miżuri tranżizzjonali mill-Kumitat tal-Ambaxxaturi AKP-UE

                  F’konformità mal-Artikolu 95(4) tas-CPA, id-deċiżjoni dwar il-miżuri tranżizzjonali għandha tittieħed mill-Kunsill tal-Ministri AKP-UE. Madankollu, skont l-Artikolu 15(4) tas-CPA, il-Kunsill tal-Ministri jista’ jiddelega setgħat lill-Kumitat tal-Ambaxxaturi. Għal dan l-għan, fit-23 ta’ Mejju 2019, il-Kunsill tal-Ministri ddelega s-setgħa li jadotta d-deċiżjoni dwar il-miżuri tranżizzjonali lill-Kumitat tal-Ambaxxaturi
                     5
                  . Skont l-Artikolu 16(2) tas-CPA, il-Kumitat tal-Ambaxxaturi jista’ jadotta jew jemenda deċiżjonijiet vinkolanti fuq il-partijiet permezz tal-mandat mogħti lilu mill-Kunsill tal-Ministri.

                  Skont l-Artikolu (1) tar-Regoli ta’ Proċedura tal-Kumitat tal-Ambaxxaturi
                     6
                  , dan għandu jiltaqa’ regolarment, b’mod partikolari biex iħejji l-laqgħat tal-Kunsill tal-Ministri, u meta dan ikun meħtieġ, fuq talba ta’ waħda mill-partijiet. Permezz ta’ din il-flessibilità, il-Kumitat tal-Ambaxxaturi jista’ jiżgura li l-emenda tad-deċiżjoni dwar il-miżuri tranżizzjonali ssir f’waqtha, u sa mhux aktar tard minn nofs Novembru 2021.

                  Għaldaqstant, f’waħda mil-laqgħat tiegħu, il-Kumitat tal-Ambaxxaturi AKP-UE għandu jadotta l-emenda tad-deċiżjoni dwar il-miżuri tranżizzjonali (“l-att previst”). L-għan tal-att previst huwa li jkompli jestendi l-applikazzjoni tal-Ftehim ta’ Sħubija ta’ Cotonou fl-intier tiegħu, sat-30 ta’ Ġunju 2022, jew sad-dħul fis-seħħ jew sal-applikazzjoni proviżorja tal-Ftehim ta’ Sħubija l-ġdid bejn l-Unjoni u l-Istati AKP, skont liema jiġi l-ewwel.

               3.Il-pożizzjoni li għandha tittieħed f’isem l-Unjoni

                  Il-Kummissjoni tipproponi li d-deċiżjoni attwali dwar il-miżura tranżizzjonali tas-CPA tiġi emendata fid-dawl tal-estensjoni tal-applikazzjoni tal-Ftehim ta’ Sħubija ta’ Cotonou sat-30 ta’ Ġunju 2022, dejjem jekk il-Ftehim il-ġdid ma jidħolx fis-seħħ jew ma jiġix applikat b’mod proviżorju qabel din id-data.

                  Fid-dawl ta’ dan ta’ hawn fuq, il-pożizzjoni proposta tal-Unjoni għandha tiġi adottata f’sessjoni tal-Kumitat tal-Ambaxxaturi AKP-UE.

               4.Bażi ġuridika

               4.4.Bażi ġuridika proċedurali

               4.1.1.Prinċipji

               L-Artikolu 218(9) tat-Trattat dwar il-Funzjonament tal-Unjoni Ewropea (TFUE) jipprevedi deċiżjonijiet li jistabbilixxu “l-pożizzjonijiet li għandhom jiġu adottati f’isem l-Unjoni f’sede stabbilita fi ftehim, meta dik is-sede tintalab tadotta atti li jkollhom effetti legali, sakemm dawn ma jkunux atti li jissupplimentaw jew jemendaw il-qafas istituzzjonali tal-ftehim.”

               Il-kunċett ta’ “atti li jkollhom effetti legali” jinkludi atti li jkollhom effetti legali bis-saħħa tar-regoli tad-dritt internazzjonali li jirregola s-sede inkwistjoni. Jinkludi wkoll strumenti li ma jkollhomx effett vinkolanti skont id-dritt internazzjonali, iżda li “jistgħu jinfluwenzaw b’mod determinanti l-kontenut tal-leġiżlazzjoni adottata mil-leġiżlatur tal-Unjoni”
                  7
               .

               4.1.2.Applikazzjoni għal dan il-każ

               Skont l-Artikolu 95(4), it-tieni subparagrafu, tal-Ftehim ta’ Sħubija AKP-UE ffirmat f’Cotonou fit-23 ta’ Ġunju 2000, jistgħu jiġu applikati miżuri tranżizzjonali biex tiġi estiża l-applikabilità tas-CPA kollu jew ta’ partijiet minnu, sad-data tal-applikazzjoni tal-Ftehim il-ġdid (l-applikazzjoni proviżorja jew id-dħul fis-seħħ wara r-ratifika mill-Partijiet kollha). B’mod partikolari, “il-Kunsill tal-Ministri għandu jadotta kull miżura tranżitorja li tista’ tkun meħtieġa sakemm il-Ftehim il-ġdid jidħol fis-seħħ”.

               Għalhekk huwa ċar li l-att li l-Kumitat tal-Ambaxxaturi AKP-UE huwa msejjaħ li jadotta jikkostitwixxi att li għandu effetti legali. Id-deċiżjoni prevista tal-Kumitat tal-Ambaxxaturi tkun vinkolanti skont id-dritt internazzjonali f’konformità mal-Artikoli 15 u 16 tal-Ftehim.

               Il-Kumitat tal-Ambaxxaturi huwa korp imwaqqaf skont l-Artikolu 16 tal-Ftehim ta’ Sħubija ta’ Cotonou.

               L-Unjoni Ewropea hija parti kontraenti flimkien mal-Istati Membri għall-Ftehim ta’ Sħubija ta’ Cotonou u għalhekk tkun marbuta bid-deċiżjoni prevista tal-Kumitat tal-Ambaxxaturi.

               Għalhekk, il-bażi ġuridika proċedurali tad-Deċiżjoni proposta hija l-Artikolu 218(9) TFUE

               4.2.Bażi ġuridika sostantiva

               4.2.1.Prinċipji

               Il-bażi ġuridika sostantiva għal deċiżjoni skont l-Artikolu 218(9) tat-TFUE tiddependi primarjament fuq l-objettiv u l-kontenut tal-att previst li fir-rigward tiegħu tittieħed pożizzjoni f’isem l-Unjoni. Jekk l-att previst ikollu żewġ għanijiet jew ikollu żewġ komponenti u jekk wieħed minn dawn l-għanijiet jew komponenti jkun identifikabbli bħala ewlieni, filwaqt li l-ieħor ikun sempliċiment inċidentali, id-deċiżjoni skont l-Artikolu 218(9) tat-TFUE trid tissejjes fuq bażi ġuridika sostantiva waħda, jiġifieri dik meħtieġa mill-għan jew mill-komponent ewlieni jew predominanti.

               4.2.2.Applikazzjoni għal dan il-każ

               L-għan ewlieni u l-kontenut tal-att previst jirrigwardaw il-funzjonament tas-CPA kollu kemm hu, b’mod partikolari l-estensjoni tal-applikazzjoni tiegħu lil hinn mid-data tal-iskadenza prevista. Għaldaqstant il-bażi ġuridika sostantiva tad-Deċiżjoni tal-Kunsill trid tiġi determinata fid-dawl tal-Ftehim ta’ Sħubija ta’ Cotonou fl-intier tiegħu
                  8
               .

               Is-CPA ġie konkluż bħala ftehim ta’ assoċjazzjoni u għalhekk kien ibbażat fuq l-Artikolu 310 tat-Trattat li jistabbilixxi l-Komunità Ewropea, l-ekwivalenti tal-Artikolu 217 TFUE. Għalhekk il-bażi ġuridika sostantiva tad-Deċiżjoni proposta hija l-Artikolu 217 TFUE.

               4.3. Konklużjoni

               L-għan ewlieni u l-kontenut tal-att previst jirrigwardaw il-funzjonament tas-CPA kollu kemm hu, b’mod partikolari l-estensjoni tal-applikazzjoni tiegħu lil hinn mid-data tal-iskadenza prevista. Għaldaqstant il-bażi ġuridika sostantiva tad-Deċiżjoni tal-Kunsill trid tiġi determinata fid-dawl tal-Ftehim ta’ Sħubija ta’ Cotonou fl-intier tiegħu
                  9
               .

               Is-CPA ġie konkluż bħala ftehim ta’ assoċjazzjoni u għalhekk kien ibbażat fuq l-Artikolu 310 tat-Trattat li jistabbilixxi l-Komunità Ewropea, l-ekwivalenti tal-Artikolu 217 TFUE. Għalhekk il-bażi ġuridika sostantiva tad-Deċiżjoni proposta hija l-Artikolu 217 TFUE.

               2021/0358 (NLE)

               Proposta għal

               DEĊIŻJONI TAL-KUNSILL

               dwar il-pożizzjoni li għandha tittieħed f’isem l-Unjoni Ewropea fil-Kumitat tal-Ambaxxaturi AKP-UE, fir-rigward tal-emenda tad-Deċiżjoni Nru 3/2019 tal-Kumitat tal-Ambaxxaturi AKP-UE tas-17 ta’ Diċembru 2019 li tadotta miżuri tranżizzjonali skont l-Artikolu 95(4) tal-Ftehim ta’ Sħubija AKP-UE

               IL-KUNSILL TAL-UNJONI EWROPEA,

               Wara li kkunsidra t-Trattat dwar il-Funzjonament tal-Unjoni Ewropea, u b’mod partikolari l-Artikolu 217 flimkien mal-Artikolu 218(9) tiegħu,

               Wara li kkunsidra l-proposta tal-Kummissjoni Ewropea,

               Billi:

               (1)Il-Ftehim ta’ Sħubija bejn il-membri tal-Grupp ta’ Stati Afrikani, tal-Karibew u tal-Paċifiku (“AKP”) minn naħa u l-Unjoni Ewropea u l-Istati Membri tagħha min-naħa l-oħra (“il-Ftehim ta’ Sħubija AKP-UE”)
                  10
                ġie ffirmat f’Cotonou fit-23 ta’ Ġunju 2000. Il-Ftehim ta’ Sħubija AKP-UE daħal fis-seħħ fl-1 ta’ April 2003 u għandu jiġi applikat sat-30 ta’ Novembru 2021 f’konformità mad-Deċiżjoni Nru 3/2019 tal-Kumitat tal-Ambaxxaturi AKP-UE tas-17 ta’ Diċembru 2019 li tadotta miżuri tranżizzjonali skont l-Artikolu 95(4) tal-Ftehim ta’ Sħubija AKP-UE (“deċiżjoni dwar miżuri tranżizzjonali”)
                  11
                kif emendata bid-Deċiżjoni Nru 2/2020 tal-Kumitat tal-Ambaxxaturi AKP-UE tal-4 ta’ Diċembru 2020 li temenda d-Deċiżjoni Nru 3/2019 tal-Kumitat tal-Ambaxxaturi AKP-UE li tadotta miżuri tranżizzjonali skont l-Artikolu 95(4) tal-Ftehim ta’ Sħubija AKP-UE.

               (2)F’konformità mal-ewwel subparagrafu tal-Artikolu 95(4) tal-Ftehim ta’ Sħubija AKP-UE, in-negozjati għal Ftehim ta’ Sħubija AKP-UE ġdid tnedew f’Settembru 2018. Il-Ftehim il-ġdid mhux se jkun lest biex jiġi applikat sad-data tal-iskadenza tal-Ftehim ta’ Sħubija AKP-UE attwali. Għaldaqstant huwa meqjus neċessarju li tiġi emendata d-Deċiżjoni Nru 3/2019 dwar il-miżuri tranżizzjonali biex tkompli tiġi estiża l-applikazzjoni tad-dispożizzjonijiet tal-Ftehim ta’ Sħubija AKP-UE attwali.

               (3)It-tieni subparagrafu tal-Artikolu 95(4) tal-Ftehim ta’ Sħubija AKP-UE jipprevedi li l-Kunsill tal-Ministri jadotta miżuri tranżizzjonali li jistgħu jkunu meħtieġa sakemm il-Ftehim l-ġdid jidħol fis-seħħ.

               (4)Skont l-Artikolu 15(4) FSC, fit-23 ta’ Mejju 2019, il-Kunsill tal-Ministri AKP-UE ddelega s-setgħat ta’ adozzjoni ta’ miżuri tranżizzjonali lill-Kumitat tal-Ambaxxaturi AKP-UE. Il-Kumitat tal-Ambaxxaturi AKP-UE għandu jkollu laqgħa regolari fejn jieħu d-deċiżjoni li jemenda l-miżuri tranżizzjonali skont l-Artikolu 95(4) tal-Ftehim ta’ Sħubija AKP-UE.

               (5)Huwa xieraq li tiġi stabbilita l-pożizzjoni li trid tittieħed f’isem l-Unjoni fil-Kumitat tal-Ambaxxaturi AKP-UE, peress li l-att previst jorbot lill-Unjoni.

               (6)Id-dispożizzjonijiet tal-Ftehim ta’ Sħubija AKP-UE se jibqgħu jiġu applikati bil-għan li tinżamm il-kontinwità fir-relazzjonijiet ta’ bejn l-Unjoni u l-Istati Membri tagħha, minn naħa waħda, u l-Istati AKP, min-naħa l-oħra. Għaldaqstant, il-miżuri tranżizzjonali emendati mhumiex maħsuba bħala emendi fil-Ftehim ta’ Sħubija AKP-UE kif previst fl-Artikolu 95(3) tiegħu,

               ADOTTA DIN ID-DEĊIŻJONI:

               Artikolu 1

               Il-pożizzjoni li għandha tittieħed f’isem l-Unjoni fil-Kumitat tal-Ambaxxaturi AKP-UE, skont l-Artikolu 95(4) tal-Ftehim ta’ Sħubija AKP-UE, hija li tiġi emendata d-Deċiżjoni Nru 3/2019 dwar miżuri tranżizzjonali, biex l-applikazzjoni tad-dispożizzjonijiet tal-Ftehim ta’ Sħubija AKP-UE fl-intier tagħhom tiġi estiża sat-30 ta’ Ġunju 2022, jew sad-dħul fis-seħħ jew sal-applikazzjoni proviżorja tal-Ftehim ta’ Sħubija l-ġdid bejn l-Unjoni u l-Istati tal-AKP, skont liema jiġi l-ewwel.

               Artikolu 2

               Din id-Deċiżjoni hija indirizzata lill-Kummissjoni.

               Magħmul fi Brussell,

                     Għall-Kunsill

                     Il-President

                     (1)

                        Id-Deċiżjoni tal-Kunsill tad-19 ta’ Diċembru 2002 dwar il-konklużjoni tal-Ftehim ta’ Sħubija bejn il-Grupp ta’ Stati Afrikani, tal-Karibew u tal-Paċifiku, min-naħa l-waħda, u l-Komunità Ewropea u l-Istati Membri tagħha, min-naħa l-oħra, iffirmat f’Cotonou fit-23 ta’ Ġunju 2000 (ĠU L 65, 8.3.2003, p. 27).

                     (2)

                        Id-Deċiżjoni Nru 3/2019 tal-Kumitat tal-Ambaxxaturi AKP-UE tas-17 ta’ Diċembru 2019 li tadotta miżuri tranżizzjonali skont l-Artikolu 95(4) tal-Ftehim ta’ Sħubija AKP-UE [2020/2].

                     (3)

                        Id-Deċiżjoni Nru 2/2020 tal-Kumitat tal-Ambaxxaturi AKP-UE tal-4 ta’ Diċembru 2020 li temenda d-Deċiżjoni Nru 3/2019 tal-Kumitat tal-Ambaxxaturi AKP-UE li tadotta miżuri tranżizzjonali skont l-Artikolu 95(4) tal-Ftehim ta’ Sħubija AKP-UE.

                     (4)

                        Id-Deċiżjoni Nru 2/2020 tal-Kumitat tal-Ambaxxaturi AKP-UE tal-4 ta’ Diċembru 2020 li temenda d-Deċiżjoni Nru 3/2019 tal-Kumitat tal-Ambaxxaturi AKP-UE li tadotta miżuri tranżizzjonali skont l-Artikolu 95(4) tal-Ftehim ta’ Sħubija AKP-UE.

                     (5)

                        Id-Deċiżjoni Nru 1/2019 tal-Kunsill tal-Ministri AKP-UE tat-23 ta’ Mejju 2019 dwar id-delega tas-setgħat lill-Kumitat tal-Ambaxxaturi AKP-UE dwar id-deċiżjoni li jiġu adottati miżuri tranżizzjonali skont l-Artikolu 95(4) tal-Ftehim ta’ Sħubija AKP-UE [2019/920] (ĠU L 146, 5.6.2019, p. 114).

                     (6)

                        Id-Deċiżjoni Nru 3/2005 tal-Kunsill tal-Ministri AKP-KE tat-8 ta’ Marzu 2005 dwar l-adozzjoni tar-Regoli ta’ Proċedura tal-Kumitat tal-Ambaxxaturi AKP-KE (ĠU L 95, 14.4.2005, p. 51).

                     (7)

                        Is-sentenza tal-Qorti tal-Ġustizzja tas-7 ta’ Ottubru 2014, Il-Ġermanja vs Il-Kunsill, C-399/12, ECLI:EU:C:2014:2258, il-punti minn 61 sa 64.

                     (8)

                        Ara, b’mod partikolari, is-sentenza fil-kawża C-244/17, Il-Kummissjoni vs Il-Kunsill (“il-Każakistan”) [ECLI:EU:C:2018:662], p. 40 u l-ġurisprudenza msemmija.

                     (9)

                        Ara, b’mod partikolari, is-sentenza fil-kawża C-244/17, Il-Kummissjoni vs Il-Kunsill (“il-Każakistan”) [ECLI:EU:C:2018:662], p. 40 u l-ġurisprudenza msemmija.

                     (10)

                        Il-Ftehim (ĠU L 317, 15.12.2000, p. 3) kif emendat mill-Ftehim iffirmat fil-Lussemburgu fil-25 ta’ Ġunju 2005 (ĠU L 209, 11.8.2005, p. 27) u mill-Ftehim iffirmat f’Ouagadougou fit-22 ta’ Ġunju 2010 (ĠU L 287, 4.11.2010, p. 3).

                     (11)

                        Id-Deċiżjoni Nru 3/2019 tal-Kumitat tal-Ambaxxaturi AKP-UE tas-17 ta’ Diċembru 2019 li tadotta miżuri tranżizzjonali skont l-Artikolu 95(4) tal-Ftehim ta’ Sħubija AKP-UE [2020/2].